Soalan Ujian Kecerdasan ‘Pelik’ Ini Buat Orang Garu Kepala

Ramai orang yang miliki pengalaman menjawab soalan ujian kecerdasan. Kebiasaannya, kita akan bertemu dengan suatu soalan yang membuat kita tersekat lama kebingungan walaupun telah berkali – berkali membaca soalan, mengenyit mata dan menggaru kepala.

Bagaimanapun, kebiasaannya walau sesusah manapun soalan IQ tersebut, ia dapat dianalisa untuk ditentukan corak yang logika dan seragam lantas membolehkan jawapan untuk dideduksikan.

Namun sebuah soalan tular daripada peperiksaan online memasuki perkhidmatan awam pegawai kawalan trafik udara membuatkan ramai orang menggaru kepala.

Soalannya berbunyi:

Dalam sebuah perlawanan bola sepak Liga Inggeris, Saiful menyokong pasukan Liverpool tetapi bukan Chelsea, Ain menyokong Everton dan Southampton tetapi bukan Leicester. Manakala Suhaila menyokong Aston Villa tetapi bukan Manchester United. Apakah pasukan yang disokong oleh Shahrizam?

Pilihan jawapan yang disediakan adalah:

Soalan ini mendorong kebingungan netizen kerana:

Walaubagaimanapun, terdapat jawapan yang dianggap paling tepat daripada ‘maklumat’ yang disediakan dalam soalan. Iaitu dengan mengenal pasti bahawa pasukan yang dipilih oleh individu – individu di dalam soalan adalah selari dengan huruf terakhir nama individu tersebut.

SaifuL -> LiverpooL

AiN -> EvertoN

SuhailA -> Aston VillA

Maka disebabkan ShahrizaM berakhir dengan huruf M, satu – satunya pasukan yang perlu dipilih yang berakhir dengan huruf M adalah TottenhaM.

Jawapan ini dianggap ‘paling logik’. Bagaimanapun, formulasi soalan ini memiliki beberapa masalah:

Mungkin jawapan yang sebenar adalah dengan tidak menjawab soalan.


Selalu Kalah Monopoli? Ini Cara Menang Menggunakan Matematik!

Monopoli merupakan satu mainan berpapan (board game) yang amat terkenal. Konsep permainan monopoli yang
menerapkan unsur tempat-tempat menarik di negara yang berlainan menjadikan ia
satu medium untuk mengajak generasi muda mengenali tempat-tempat baru, di
samping sedikit asas berkenaan dunia perniagaan – dan apa ertinya Monopoli –
mengumpul hartanah sebanyak mungkin dan menghancurkan kedudukan kewangan pihak
lawan. Mungkin sebab itu juga Monopoli diambil (dalam bentuk jenaka) sebagai
permainan yang merosakkan hubungan kekeluargaan.

Dalam tulisan kali ini, kita akan meninjau sedikit asas permainan Monopoli, dan tips untuk anda menang melawan ahli keluarga dan rakan anda yang lain.

Fahami Kebarangkalian Dadu.

Selalunya, orang akan membeli hartanah dalam permainan Monopoli
tanpa sebarang stratergi khusus. Sekiranya anda merupakan salah seorang dari
pemain seperti ini, jangan bimbang. Ini adalah saat untuk anda mula merangka
stratergi berdasarkan statistik, dengan memahami konsep kebarangkalian dadu
berfungsi.

Dalam permainan Monopoli, pemain selalunya akan diberi dua biji
dadu. Mungkin agak memeranjatkan, namun dua biji dadu ini sebenarnya akan
mengikut graf kebarangkalian Binomial (Binomial Distrubition).

Secara mudahnya, apabila anda memiliki dua biji dadu, kebarangkalian anda untuk mendapat nombor 7 sebenarnya adalah lebih tinggi berbanding nombor 2, kerana terdapat hampir enam susunan untuk mendapat nombor 7 dari dua dadu, iaitu gabungan (1+6), (2+5) dan (3+4), manakala untuk mendapat nombor 2 pula hanya ada satu susunan, iaitu (1+1). Maka, sekiranya anda membeli hartanah di tapak kedua dan tapak ketujuh, hartanah di tapak ketujuh adalah berkemungkinan tinggi memberi anda pulangan yang lebih besar.

Fahami Kebarangkalian Lorong.

Lorong disini
merujuk kepada lorong tempat pemain bergerak. Dalam kes monopoli, terdapat
empat lorong iaitu bermula dari “Go” sehingga “Jail” yang meletakkan nilai
hartanah yang rendah, dari “Jail” hingga ke “Free Parking”, yang meletakkan
nilai hartanah yang rendah dan sederhana, dari “Free Parking” sehingga ke “Go
To Jail”, yang meletakkan hartanah bernilai sederhana, dan lorong dari “Go To
Jail” sehinggalah ”Go”, yang meletakkan hartanah dengan harga agak mahal.

Maka di sini,
apa stratergi yang perlu anda gunakan?

Kalau anda ambil
satu pusingan penuh dari tapak “Go” pusing sehinggalah kembali ke tapak “Go”,
sebenarnya ada satu tapak yang mempunyai kebarangkalian lebih tinggi untuk dilawati
berbanding tapak lain. Tapak apakah itu?

Tapak “Jail”
ataupun penjara.

Hal ini kerana, sekiranya anda melihat kembali keseluruhan tapak dalam permainan, tapak “Jail” akan anda lawati sekurang-kurangnya sekali dalam setiap pusingan, manakala anda juga mempunyai kebarangkalian untuk ‘terkena’ tapak “Go To Jail” yang akan menangkap anda dan mengembalikan anda ke tapak “Jail”. Selain dari tapak “Go To Jail”, anda juga sebenarnya berkebarangkalian untuk dipenjara akibat dari kad “Chance” dan “Community Chest” yang masih lagi berkebarangkalian untuk menghantar anda ke penjara.

Di sini, sekiranya anda bijak, anda akan perasan bahawa tapak “Jail” adalah tapak paling berkebarangkalian dilawati oleh pemain Monopoli, maka lorong dari “Jail” sehinggalah ke “Free Parking” adalah lorong paling banyak dilawati, dan mendapatkan hartanah di kawasan ini pastinya mempunyai peluang tinggi untuk memberi pulangan lumayan kepada anda.

Berapa banyak rumah nak buat?

Salah satu cara
untuk anda membuat duit dalam permainan Monopoli adalah apabila pihak lawan
anda sampai ke tapak hartanah yang anda miliki. Sekiranya mereka datang
“menyinggah”, mereka perlu membayar kepada anda sedikit bayaran, yang ditulis
dalam kad hartanah anda. Satu cara untuk menambah nilai yang perlu dibayar ini
adalah dengan membeli hartanah dengan sama warna, di mana hartanah dengan sama
warna selalunya akan meningkatkan nilai bayaran sekali ganda dari nilai asal.

Selain dari itu,
anda juga boleh membuat rumah di tapak anda, dengan syarat anda telahpun
memiliki kesemua hartanah dengan warna yang sama. Dan sekiranya anda Berjaya
memiliki hartanah dengan sama warna dan terfikir untuk membina rumah, berapa
banyak rumah yang ‘optimum’ untuk anda bina – harga rumah tidak terlalu mahal
namun memberi untung yang lumayan?

Jawapannya
adalah tiga biji rumah.

Tiga biji rumah adalah nilai yang berbaloi sekiranya anda ingin membina rumah, kerana nilai yang perlu dibayar oleh pelawat kepada anda berubah dengan agak drastik dari dua buah rumah ke tiga buah rumah. Kos bagi pembinaan tiga buah rumah juga selalunya di bawah harga ‘gaji’ yang anda selalunya dapat apabila melepasi petak ‘Go’, maka anda masih ada baki dalam tangan yang anda boleh gunakan untuk kecemasan.

Selain dari itu, membina empat buah rumah atau hotel meletakkan anda
dalam risiko rugi, kerana dalam syarat umum Monopoli yang dikeluarkan oleh
Hasbro, pemain tidak dibenarkan membeli hotel sekiranya tapak hartanah mereka
yang lain tidak memiliki empat biji rumah bagi tiap-tiap tapak sama warna. Hal
ini menyusahkan kerana anda perlu berbelanja besar untuk membina hotel (kesemua
tapak sama warna perlu ada 4 biji rumah sebelum hotel boleh dibina).

Selain itu, rumah dan hotel yang banyak juga boleh menjadi liability kerana dalam dek “Community Chest” dan “Chance”, terdapat kad yang akan memaksa anda membayar wang berdasarkan jumlah rumah dan hotel yang anda miliki. Maka semakin banyak harta yang anda miliki, makin besar jumlah yang perlu anda bayar, dan ini meletakkan tiga buah rumah untuk setiap hartanah sebagai harta optimum berdasarkan konsep ‘trade-off’.

Perlu ke beli Lapangan Terbang atau utilities?

Selain tapak hartanah biasa, tapak hartanah lain yang turut wujud dalam permainan Monopoli adalah tapak lapangan terbang (versi Malaysia) atau tapak landasan keretapi (versi UK). Dari aspek keuntungan, tapak lapangan terbang memberi anda keuntungan paling besar sekiranya anda Berjaya mengumpul keempat-empat lapangan terbang, dengan nilai bayaran selalunya empat kali ganda nilai biasa bagi satu tapak lapangan terbang, dan ia memberi keuntungan kadar rata bagi semua pusingan. Jadi anda mungkin boleh masukkan lapangan terbang sebagai antara benda pertama yang anda ingin beli dalam permainan Monopoli.

Utilities pula
merujuk kepada syarikat yang membekalkan tenaga (air dan elektrik). Utilities
mempunyai cara bayaran yang unik kerana sekiranya anda ‘tersinggah’ ke tapak
ini, anda perlu melontar dadu dan mendarab nilai dadu itu dengan pekali yang
spesifik. Bagi edisi UK, nilai pekali ini adalah 4 bagi satu utility, dan 10
kali ganda bagi dua utility. Ini bermakna sekiranya anda mendapat nilai dadu 7,
anda perlu membayar $28 ($7 x 4) sekiranya orang yang memiliki utility itu
mempunyai hanya satu utiliti dan $70 ($7 x 10) sekiranya dia memiliki dua
utiliti.

Dari aspek
kebarangkalian, kebarangkalian untuk pemain singgah ke salah satu tapak
landasan kapal terbang adalah 4 daripada 40 tapak atau 10% kebarangkalian,
manakala kebarangkalian untuk singgah di utilities pula adalah 2 daripada 40
tapak atau 5% kebarangkalian.

Selain dari aspek memberi pulangan yang agak menarik, pemain monopoly juga mengumpul utilities dan landasan kapal terbang kerana ia amat berguna dalam proses tawar menawar antara hartanah. Bak kata orang, kalua ada sekadar satu landasan kapal terbang, kita tidak mampu membuat untung. Namun apa akan jadi sekiranya kita menukar landasan kapal terbang dengan hartanah sama warna milik lawan kita? Hal ini menjadikan Monopoli satu permainan perniagaan yang memerlukan kebolehan tawar menawar, dan memiliki utilities dan lapangan terbang membolehkan anda mempunyai ‘upper hand’ dalam prose negosiasi tersebut.

Tapak paling selamat.

Bayangkan anda
sedang berada dalam permainan penuh intensif. Sudah 40 minit berlalu, dan
kesemua pemain telah memiliki rumah dan hotel dalam kawasan hartanah milik
mereka. Anda pula, akibat baru pertama kali bermain Monopoli, tidak membeli
banyak hartanah pada awal permainan. Hal ini menyebabkan anda dalam dilema.

“Aduh, kalau
lontar dadu, nanti masuk tempat orang ni kena bayar. Kalau tak pun masuk tempat
orang tu. Ada hotel lagi. Ah macam mana ni?”

Tahukah anda,
tempat paling selamat bagi anda sewaktu perlawanan telah berlangsung lama
sebenarnya adalah di – penjara.

Hal ini kerana
bayaran keluar dari penjara sebenarnya agak murah berbanding bayaran tapak
dengan rumah, lebih-lebih lagi kalau di saat semua pemain sudahpun ada rumah
masing-masing. Dalam kes ini, taktik paling berkesan yang anda mampu buat,
sekiranya anda ingin melarikan diri dari kebarangkalian membayar wang yang
banyak adalah sekiranya anda dihantar ke penjara, minta peluang untuk keluar
penjara dengan mendapat doubles dari
lontaran dadu.

Menurut syarat
yang dikeluarkan oleh Hasbro, pemain yang masuk ke penjara boleh keluar penjara
dengan tiga kali peluang lontaran dadu. Maksudnya, dalam pusingan pertama anda
di penjara, anda boleh melontar dadu dan sekiranya anda mendapat doubles (dua
nombor sama), anda boleh keluar penjara tanpa bayaran. Anda cuma diberi peluang
sebanyak tiga kali, dan andainya kali ketiga anda masih tidak mendapat doubles, anda wajib membayar denda
keluar penjara (kadangkala dua kali ganda nilai akibat tidak mendapat doubles).

Dalam erti kata lain, di akhir permainan, duduk sahajalah di penjara dengan tenang. Sekian sahaja tips bermain Monopoli dari perspektif matematik, statistik dan kebarangkalian.

Video dan Bacaan
lanjut:

“The Mathematics
of Winning Monopoly” https://www.youtube.com/watch?v=ubQXz5RBBtU

“All About
Houses and Hotels in Monopoly” https://www.thesprucecrafts.com/when-can-i-buy-houses-hotels-411891

“Binomial Distribution” StackExchange
(Matematics) https://math.stackexchange.com/questions/1204396/why-is-the-sum-of-the-rolls-of-two-dices-a-binomial-distribution-what-is-define

“How to Win at Monopoly – a Surefire
Stratergy” http://www.amnesta.net/monopoly/

“How to Win at Monopoly, According to
Professional Monopoly Players” https://www.thrillist.com/entertainment/nation/how-to-win-at-monopoly-every-time-according-to-experts


Spesis Burung Baru Ini Tersangat Hitam Hingga Menyerap 99.95 Peratus Cahaya

Spesis burung cenderawasih (bird-of-paradise, Lophorina superba ) ini terkenal dengan bulu sehitam ‘vantablack’nya yang menyerap 99.95 peratus cahaya lantas menjadikannya tersangat hitam.

Vantablack merupakan bahan ciptaan manusia yang dianggap paling hitam dalam dunia kerana mampu menyerap 99.965 peratus cahaya menggunakan teknologi nano pemerangkap cahaya. Penemuan hidupan yang sehitam bahan berteknologi nano ciptaan manusia di alam semula jadi mendatangkan kejutan kepada pengkaji.

Burung cenderawasih Vogelkop ini dapat ditemui di Papua Barat Indonesia.

Burung berwarna hitam yang kita biasa temui (seperti gagak) sebenarnya tidaklah sepenuhnya hitam. Bulu mereka menyerap kebanyakan cahaya tampak yang menghentam tubuh mereka, tetapi masih memantulkan 3 ke 5 peratus cahaya tersebut.

Namun bulu burung Vogelkop ini menyerap cahaya dengan sangat banyak sehingga ia kelihatan seperti lubang hitam dalam realiti kita. Mereka lebih hitam daripada hitam.

Kehitaman ini dapat diterangkan menerusi struktur mikroskopi pada bulunya. Bulu burung hitam yang biasa miliki satu gandar utama yang dipanggil rachi. Ranting – ranting bulu nipis, barb, bertunas daripada rachi, dan ranting yang lebih nipis bertunas daripada barb yang dipanggil barbule. Kebiasaannya struktur ini mendatar. Tetapi bulu burung cenderawasih super hitam ini melengkung ke atas dan berceracak.

Apabila serbuk emas ditabur pada bulu burung hitam yang biasa, ia kelihatan keemasan. Namun apabila serbuk emas ditabur pada burung cenderawasih super – hitam, ia masih kelihatan hitam.

Apabila burung Vogelkop jantan ingin menarik perhatian burung Vogelkop betina, ia mengembangkan tubuhnya yang miliki corak neon turquioise, lantas menghasilkan ilusi seolah wajah yang muram dikelilingi kehitaman.


Plagiat Content, Saluran Indonesia dengan 12 Juta Subscribers Dipadam Youtube

Sebuah saluran Youtube gergasi Indonesia, Calon Sarjana akhirnya dipadam Youtube setelah laman web tersebut menerima pelbagai laporan mengadu bahawa saluran tersebut memplagiat content mereka.

Calon Sarjana sebelum ini merupakan antara saluran Youtube terbesar daripada negara jiran dengan jumlah subscriber sebanyak lebih 12 juta, dan merupakan sebahagian daripada jenama produk syarikat penghasil content kreatif dan hiburan Infia.

Channel ini lebih bercorak infotainment, di mana ia menghasilkan video – video dengan tajuk – tajuk yang begitu menarik perhatian pengguna Youtube dan dipersembahkan dalam bentuk montaj sambil diikuti oleh audio penerangan. Pada mulanya contentnya lebih berkisar kepada fakta separa pendidikan, namun kemudian ia bertambah variasi apabila saluran itu lebih berkembang mencecah jutaan langganan.

Formula kejayaan saluran ini adalah pada tajuk yang menarik, thumbnail yang menangkap perhatian, dan jumlah produksi yang begitu aktif. Dalam satu hari, sebanyak 2 atau 3 video boleh dihasilkan, lantas memenangi pertandingan algoritma Youtube.

Bagaimanapun, ‘rahsia kejayaan’ saluran ini kemudian terbongkar apabila seorang pemilik saluran berbahasa Inggeris mendedahkan bahawa contentnya dicuri oleh Calon Sarjana.

Dalam video tersebut didedahkan bahawa Calon Sarjana memplagiat content yang dihasilkan oleh JT, menempel suara dan logo mereka, serta menggunakan thumbnail yang sama, cuma diletakkan emoji sahaja.

Malang buat Calon Sarjana, mereka mengambil content daripada sebuah saluran yang contentnya khusus ‘mengantoikan’ pencuri – pencuri content di Youtube.

Pendedahan ini kemudian mencetuskan letupan di media sosial Indonesia dan semakin banyak pendedahan dibuat terhadap saluran ini yang ternyata wujud hanya dengan mengambil content tular / trending di Youtube, menjenamakan dengan jenama mereka, dan dilatarsuarakan dengan bahasa Indonesia. Itulah rahsia bagaimana mereka dapat menghasilkan content menarik yang begitu banyak selama ini.

Tambah jelik, mereka menggunakan thumbnail yang sama daripada video asal, dan kemudian mengkaburkan atau menempel logo mereka pada logo asal content yang diambil.

Setelah pendedahan ini meletus di media sosial, Akaun Youtube Calon Sarjana telah digantung selama sebulan. Mereka juga membuat permohonan maaf kepada pemilik saluran JT atas kekhilafan yang dilakukan. Namun segala video yang pernah dihasilkan sebelum ini masih lagi berada pada saluran mereka.

Setelah sebulan, Calon Sarjana kembali memuatnaik content. Bezanya, kali ini mereka memuatnaik content original dengan animasi tersendiri dan tidak mengambil langsung daripada saluran trending yang lain.

Bagaimanapun, malang buat Calon Sarjana, pemilik saluran JT tetap menggerakkan usaha menjatuhkannya di belakang tabir.

Setelah beliau menghubungi pemilik – pemilik saluran yang pernah diambil contentnya oleh Calon Sarjana, laporan beramai – ramai kemudian kepada syarikat Youtube dibuat sehingga akhirnya terpadamlah saluran Indonesia tersebut daripada perkhidmatannya.

Kisah yang menimpa Calon Sarjana ini menjadi pengajaran buat semua penghasil content supaya tidak berwenang – wenang memplagiat content.


“McD Bukan Tempat Belajar!” Netizen Suarakan Tidak Puas Hati Pelajar Jadikan Restoran Segera Perpustakaan Mereka.

Bagi pelajar, terutama pelajar kolej dan universiti, terdapat beberapa persoalan besar yang perlu ditanyakan setiap hari: 1) Apakah impak sistem pendidikan moden terhadap pembinaan rohani manusiawi, 2) Sejauh mana konsep plagiarisme ini perlu dilaksanakan memandangkan ilmu itu hakikatnya milik Allah dan soalan yang paling penting: 3) Eh kat mana nak belajar hari ni?

Kadang kala pengembaraan untuk mencari tempat terbaik belajar ini begitu membingungkan pelajar. Boleh pada satu malam mereka mengambil 20 minit mengemas buku dan fail untuk dibawa, 15 minit bergerak ke perpustakaan, 30 minit merayau – rayau di perpustakaan mencari tempat duduk, mendapati perpustakaan penuh sebab 3 hari lagi hari hantar FYP, ambil keputusan pulang ke bilik maka lagi 15 minit dihabiskan, kemudian rasa lapar pula maka buat maggi …. tahu – tahu 2 jam telah habis dan buku belum lagi dibuka.

Dan biasanya produktiviti malam tersebut ditamatkan dengan pelajar tersebut berehat sebentar di atas katil…. rehat yang mengambil masa 6 jam..

Maka antara trend terbaru pelajar adalah mencari tempat belajar di ruangan awam. Tetapi mereka tak memilih mamak, sebab mamak tempat berkumpul main Mobile Legends. Antara tempat yang popular untuk dijadikan perpustakaan kedua pelajar, menariknya, adalah McDonalds.

Rata – rata memilih McDonalds atas beberapa faktor:

Bagaimanapun, trend menjadikan McDonalds ini sebagai tempat belajar baru – baru mula dipertikai oleh netizen yang merasakan tidak wajar restoran makanan segera itu ‘dirampas’ daripada pengunjung yang ingin mendapatkan perkhidmatan makanan.

Tular di media sosial gambar seorang lelaki yang berdiri di hadapan sebuah restoran makanan segera popular bersama sebuah kadbod besar yang bertulis ‘Mcd tempat makan, bukan tempat study’.

Di Twitter, seorang pengguna mengongsikan kisah pelajar memarahi pengunjung McDonald yang lain kerana berbuat bising di hadapan mereka yang sedang belajar.

I saw this pic , i ade story sikit, that time i dgn my friend ke mcd sec26.. tgh que nk order nmpk la ade 1family ni ber5 ade ank kecik 4-7 tahun 2 org & another 1 umur 12 tahun cmtu Chinese* pic.twitter.com/OnANpM0vUr

Tweet yang tular tersebut mendapat reaksi yang pelbagai daripada pengguna media sosial yang lain.

Bagaimana pandangan anda? Wajar atau tidak McDonald dijadikan tempat belajar?


Dunia Tamat 2038?

Tiada siapa yang tahu bila tarikh hari kiamat. Tiada. Itu adalah satu rahsia yang hanya diketahui oleh Allah.

Tetapi ada beberapa
waktu dalam lembaran sejarah manusia di mana suatu tarikh tertentu dianggap
sebagai tarikh bakal berlakunya kiamat. Setakat ini, semua tarikh yang
dikemukakan itu ternyata salah (melainkan kita semua dah mati lah sebenarnya
tanpa sedar).

Antara beberapa tarikh yang pernah dikatakan bakal berlakunya kiamat yang kemudian ternyata gagal semuanya:

Dengan rekod ramalan
tarikh tamat dunia yang berderetan salah, walaupun melibatkan tokoh dan
peradaban terbesar dalam sejarah, kita jangkakan tiada lagi cadangan tarikh
kiamat yang bakal dikemukakan.

Tetapi sebenarnya terdapat beberapa tarikh lagi yang disebut bakal menyebabkan ‘sesuatu yang besar’ pada masa depan. Antara yang menarik adalah tarikh 2038 (Y2K38 Problem)

‘Tarikh kiamat’ pada
tahun 2038 dapat diramal dengan sangat tepat. Iaitu pada pukul 03:14:07 tarikh
19 Januari 2038.

Detik tersebut adalah waktu tamatnya masa … bagi sistem komputer 32 bit.

Sama dengan masalah Y2K, masalah 2038 adalah berkaitan dengan masalah menayangkan masa pada sistem digital, yang diakibatkan oleh muatan yang tidak mencukupi bagi jenis data yang dipilih.

Sistem pemproses 32 bit dalam komputer hanya dapat mengendalikan nilai sebanyak 2^32, iaitu sebanyak 4,294,967,295 nilai. Kita bahagi dengan dua untuk nilai positif dan negatif, maka jumlah nombor maksimum yang dapat dikendalikan oleh sistem 32 bit adalah sebanyak 2,147,483,648 nilai, tolak satu untuk nombor 0 maka kita dapat 2,147,483,647 nilai.

Dalam sistem komputer kita pula terdapat jam yang tertanam yang kerjanya adalah mengira setiap saat yang berlalu. Jam ini ditentukan bermula pada 1 Januari 1970 pukul 12 a.m UTC (Coordinated Universal Time – Waktu Universal Selaras) dengan nilai 0. Ia kemudian terus mengira setiap saat tanpa henti. Pengiraan masa digital ini dipanggil Masa Unix yang digunakan secara meluas pada sistem digital seluruh dunia.

Dan disebabkan jam itu mengira dengan nombor 32 bit, ia miliki satu titik tamat. Ia akan tamat setelah ia mencapai nilai 2,147,483,647 saat daripada titik mulanya pada tahun 1970, iaitu pada 19 Januari 2038.

Had pengiraan ini seperti mengira nombor 6 dengan menggunakan sebelah
tangan. Bilangan jari tidak cukup untuk mengira nombor 6.

Apa akan berlaku seterusnya? Dijangkakan jam itu akan beranjak kepada nilai negatif, iaitu ia akan melompat ke belakang kepada tahun 1901. Sudah pasti, ini akan mengakibatkan masalah besar pada sistem komputer (dan masalah pada kita, sebab kita terpaksa menghadap Perang Dunia 1 dan 2 semula).

Masalah dengan had pengiraan 32 bit ini pernah dibuktikan berlaku oleh
artis Korea yang menari seakan menunggang kuda – Psy (dah macam tak dengar
berita dah sekarang).

Pada tahun 2012 (Ya Allah dah dekat 8 tahun dah rupanya) seluruh dunia
digegarkan dengan video muzik tular Gangnam Style yang digilai waima di ceruk –
ceruk perkampungan orang Asli.

Begitu ramai orang yang menonton, sehingga video ini menjadi video pertama yang mencecah 1 bilion tontonan di Youtube. Namun kemudian perkara yang pelik berlaku setelah jumlah tontonan mencecah ‘nombor magis’ 2,147,483,647, nombor itu tersekat dan tidak bertambah.

Hal ini kerana jumlah tontonan itu telah pun mencapai had jumlah nombor integer 32 bit. Ketika Youtube dibangunkan belasan tahun lalu, mereka tidak terbayang pun sebuah video pada platform mereka akan mencapai jumlah tontonan melebihi had 32 bit! Bagi menyelesaikan masalah ini, Youtube terpaksa menaiktaraf sistem pengiraan tontonan mereka kepada 64 bit. Platform ini kini mampu menampung jumlah tontonan sebanyak 9,223,372,036,854,775,808 atau 9 quintillion tontonan.

Pepijat (bug) Y2K38 ini jika tidak diselesaikan akan memberi kesan buruk kepada semua sistem, aplikasi, dan kebanyakan sistem dalaman yang menggunakan format 32 bit untuk menunjukkan masa. Sistem – sistem ini akan kehabisan masa lantas gagal berfungsi dengan betul.

Disebabkan kita semua
hidup dikelilingi oleh teknologi digital, maka glitch ini dijangka akan memberi
kesan buruk, jika tidak malapetaka besar kepada kita. Apa yang mungkin berlaku
adalah catuan elektrik besar – besaran, kegagalan sistem sokongan hidupan
hospital, masalah sistem perbankan, satelit tumbang daripada orbit dan lain –
lain. Mungkin.

Sistem yang paling
terkesan adalah sistem dalaman yang direka untuk bertahan seumur hidup mesin.
Sistem – sistem ini biasanya cuma disimpan di ceruk – ceruk mesin, bank,
hospital, lapangan terbang, dan dibiarkan berjalan tanpa penyelenggaraan, kemas
kini, dan dilupakan begitu saja. Sangat tidak mustahil menjelang tahun 2038,
masih terdapat sistem 32 bit yang digunakan untuk melakukan proses pengiraan
kritikal seperti di bank dan hospital.

Namun jika pengalaman mengajar kita, kemungkinan besar tiada apa yang besar bakal terjadi pada tarikh 19 Januari 2038 itu. Sewaktu panik melanda dunia pada ketika Y2K, ternyata masalah – masalah yang berlaku cumalah kecil. Loceng kecemasan di kilang nuklear Onagawa berbunyi dua minit setelah tengah malam tanpa sebab, mesin tiket bas di Australia gagal beroperasi, 150 slot kasino rosak. Kesan terbesar adalah apabila penilaian Down Syndrome dihantar kepada 154 wanita mengandung di Sheffield, UK sehingga mengakibatkan dua bayi digugurkan. Tiada kapal terbang yang jatuh.

Terdapat beberapa
penyelesaian bagi masalah ini, tapi penyelesaian sejagat masih belum ditemui.

Penyelesaian paling
ketara, seperti yang dilakukan Youtube, adalah dengan menaiktaraf sistem
pengiraan kepada 64 bit, yang mampu menampung sebanyak 18 quintillion nilai
integer. Dengan sistem 64-bit ini, jam digital mampu mengira dengan lebih lama
sebelum temui hadnya, iaitu ia akan tamat pada pukul 3:30:08 pm pada tarikh 4
Disember, Tahun 292,277,026,596. 292 bilion tahun dari sekarang. Hmm cukup lah
tu kot.

Penyelesaian lain adalah menggunakan integer 32 bit tanpa tanda. Ini dapat memanjangkan tempoh pengiraan kepada tahun 2106. Tetapi ini akan memberi kesan kepada program yang menyimpan, mengambil atau memanipulasikan nombor sebelum tahun 1970, kerana tarikh tersebut dinyatakan dengan nombor negatif.

Sekarang masih terdapat
18 tahun sebelum tahun 2038, jadi berkemungkinan besar penyelesaian bakal
ditemui sebelum itu, masih banyak masa lagi.

Adapun, sekali lagi,
tiada siapa yang dapat meneka tarikh kiamat. Sebenarnya di samping tarikh
kiamat besar yang bakal menghancurkan dunia, kita juga perlu takuti kiamat
kecil iaitu kematian kita yang sama juga, tidak kita ketahui waktunya. Jadi
sama – samalah kita beramal.


Bagaimana Model Piawai Fizik Zarah Dilengkapkan

Bidang fizik terdiri daripada pelbagai cabang. Cabang yang menerangkan tentang zarah, atom dan pergerakannya dikenali sebagai Medan Fizik Kuantum (Quantum Field Theory atau QFT)

Medan Fizik Kuantum

Medan Fizik Kuantum menyatakan bahawa zarah-zarah bukanlah terdiri daripada atom berbentuk bulat seperti yang kita lihat dalam buku-buku sains tetapi zarah ini sebenarnya hasil daripada pengujaan (excitation) pada medan zarah tersebut. Sebagai contoh, elektron terhasil disebabkan pengujaan pada medan elektrik, foton (cahaya) terhasil disebabkan pengujaan pada medan elektromagnet.

Teori medan ini berasal daripada prinsip kedualan zarah-gelombang (Wave-particle duality) yang menyatakan bahawa setiap zarah mempunyai ciri-ciri gelombang, dan setiap gelombang mempunyai ciri-ciri zarah.

Model Piawai Fizik Zarah

Kita pernah belajar dalam Kimia peringkat SPM bahawa kesemua unsur yang ada seperti Hidrogen dan Helium terdiri daripada pecahan yang lebih kecil iaitu proton, neutron dan elektron.

Namun, ahli-ahli fizik zarah tidak berhenti setakat itu. Mereka bertanya, adakah proton, neutron dan elektron merupakan model paling asas yang membentuk alam semesta kita?

Pertanyaan ini telah memulakan pelbagai kajian berkenaan zarah dan pelbagai penemuan telah diterokai. Pertanyaan ini juga melahirkan bidang Medan Fizik Kuantum.

Hasilnya, ahli fizik zarah mendapati bahawa proton dan neutron bukanlah zarah terkecil, namun ia terdiri daripada zarah yang lebih kecil lagi iaitu Kuark. Sebagai contoh, proton ialah gabungan 3 kuark iaitu 2 kuark atas + 1 kuark bawah. Selain itu, ahli fizik juga mendapati bahawa gabungan kuark bagi membentuk zarah yang lebih besar seperti proton memerlukan satu pengikat bagi mengikat kuark-kuark ini. Pengikat ini dikenali sebagai gluon.

Selain daripada kuark dan gluon, ahli fizik zarah mendapati bahawa terdapat zarah-zarah asas lagi iaitu lepton yang terdiri daripada neutrino dan selainnya. Neutrino ini terdiri daripada beberapa jenis iaitu neutrino tau, neutrino muon dan neutrino elektron. Elektron juga merupakan sebahagian daripada kumpulan lepton.

Daya-daya asas dalam fizik

Antara persoalan yang ditanya dalam bidang fizik ialah bagaimana zarah-zarah di alam semesta berinteraksi antara satu sama lain? Jawapannya ialah Daya.

Seperti yang kita belajar dalam fizik atau sains peringkat SPM, daya menyebabkan perubahan halaju sesuatu objek. Jika kaki kita mengenakan daya pada sebiji bola, bola tersebut akan bergerak. Kaki kita dan bola tersebut berinteraksi antara satu sama lain.

1) Daya graviti

Daya antara bumi dan bulan menyebabkan bulan mengelilingi bumi. Ini ialah daya graviti iaitu interaksi antara dua zarah disebabkan jisim kedua-dua zarah tersebut.

Daya graviti dijelaskan oleh Albert Einstein dalam teori Kerelatifan Am. Daya graviti tidak diambil kira dalam Medan Fizik Kuantum.

Selain graviti, terdapat 3 daya lain iaitu daya elektromagnet, daya nukleus lemah, daya nukleus kuat

2) Daya elektromagnet.

Daya elektromagnet ialah interaksi antara dua zarah hasil daripada cas elektrik dan cas magnet kedua-dua zarah tersebut.

3) Daya nukleus kuat

Daya nukleus kuat terbahagi kepada dua iaitu interaksi dalam sesebuah atom antara proton dan neutron. Yang kedua, daya nukleus kuat ialah interaksi antara kuark-kuark dalam proton, neutron dan zarah besar lain.

Nukleus sesebuah atom terdiri daripada proton yang bercas positif dan neutron yang tak bercas. Daya elektromagnet menyebabkan proton-proton ini menolak antara satu sama lain. Namun bagaimana atom masih wujud? Mengapa ia tidak terpisah dan hanya terdiri daripada sebuah proton sahaja? Ini kerana wujud daya nukleus kuat yang mengikat proton dan neutron dalam nukleus sesebuah atom.

4) Daya nukleus lemah

Daya nukleus lemah pula ialah interaksi dalam proses pereputan radioaktif bagi sesebuah atom (Radioactive decay)

Pembawa daya

Dalam Medan Fizik Kuantum, interaksi bagi ketiga-tiga daya ini diterangkan melalui kewujudan ‘pembawa daya’ atau boson.

Boson bagi daya elektromagnet ialah foton (photon).

Boson bagi daya nukleus kuat ialah gluon

Boson bagi daya nukleus lemah ialah W dan Z boson

Hasil daripada kajian di atas, ahli fizik menghasilkan model piawai fizik zarah yang terdiri daripada Kuark, Lepton dan Boson.

Boson Higgs

Namun wujud sebuah masalah iaitu model ini menjangkakan bahawa boson tidak mengandungi jisim, namun hasil eksperimen mendapati bahawa hanya foton tidak mengandungi jisim manakala boson lain mengandungi jisim.

6 orang ahli fizik kemudiannya mengusulkan penyelesaian iaitu dengan kewujudan boson Higgs. Boson Higgs ini boleh menjelaskan kewujudan jisim bagi zarah-zarah asas seperti gluon, W dan Z boson, Kuark dan Lepton.

Kesemua zarah dalam model piawai fizik zarah telah ditemukan sejak 1970-an kecuali zarah boson Higgs. Selepas beberapa dekad, akhirnya zarah Higgs ditemukan di LHC pada tahun 2012. Maka lengkaplah keseluruhan model piawai fizik zarah.

Bagaimana jisim
kita terhasil?

Adakah boson Higgs atau medan Higgs yang menghasilkan keseluruhan jisim kita?

Jawapannya tidak.
Higgs boson hanya menghasilkan jisim bagi zarah-zarah
asas iaitu jisim bagi kuark, lepton dan boson. Sepeti yang disebut sebelum
ini, zarah-zarah ini ialah pengujaan pada medan. Boson Higgs juga hasil
daripada pengujaan pada medan Higgs. Apabila zarah asas lain bergerak dalam
medan Higgs, zarah ini menerima jisim daripada interaksi dengan medan Higgs.

Bagaimana pula dengan jisim atom dan zarah?

Sedangkan proton dan neutron bukanlah zarah asas. Jika
ditambah kesemua jisim kuark dalam proton, ia hanya bersamaan dengan 1% sahaja
jisim proton. Jadi, darimanakah datangnya jisim proton, neutron, dan
gabungannya yang membentuk atom hidrogen, helium dan selainnya?

Jawapannya ialah pada daya nukleus kuat. Interaksi antara
kuark, dan antara atom menghasilkan tenaga yang sangat tinggi. Tenaga ini pula
menghasilkan baki 99% jisim proton dan jisim-jisim atom lain.

Adakah penemuan boson Higgs menerangkan segala-galanya
tentang alam kita?

Jawapannya tidak. Ini kerana model piawai fizik tidak
mampu menerangkan kewujudan daya graviti serta bagaimana keadaan alam semesta
kita sejurus berlakunya big bang.

Kajian perlu diteruskan…


Kenapa Abang Ini Tak Jatuh Solat Tempat Cerun?

Ada sebuah gambar tular yang kelakar di mana seorang abang solat di atas satah condong masjid yang cerun, mungkin kerana hari itu solat Jumaat dan masjid sudah terlalu penuh.

Ditulis pada gambar tersebut: “Enggan melawan hukum Allah, pria ini berani melawan hukum Newton”.

Namun jika diperhatikan, terdapat beberapa elemen lain yang menarik berkenaan gambar ini. Di bawah satah tersebut adalah seorang budak yang nampaknya sudah jatuh dan pasrah solat di bahagian kasut. Manakala terdapat seorang budak yang berada di transisi kejatuhan tetapi masih cuba berpaut pada saf condong itu.

Persoalannya, kenapa pemuda berbaju hijau itu berjaya melawan daya tarikan graviti? Adakah kerana terdapat tolakan iman yang tidak dapat diperhatikan? Kenapa pula budak – budak itu tewas?

Daya Geseran

Apabila sebuah objek diletak pada suatu satah condong, ia tidak akan jatuh meluncur selagi mana daya yang disebabkan oleh graviti ke atas objek kurang daripada rintangan daya geseran.

Daya rintangan tersebut dipanggil daya geseran statik, kerana objek tidak bergerak. Persamaannya adalah:

Fss =  µ ssN

Di mana

Situasi ini dapat difahami apabila kita mengenal pasti daya – daya yang terlibat.

Daripada rajah tersebut, kita dapat lihat bahawa daya daripada graviti ke atas objek, F2 pada satah condong itu adalah berat objek darab sinus darjah kecondongan.

F2 = mg*sin( ø )

Di mana

Maka kenapa abang itu tidak jatuh meluncur?

Abang itu tidak jatuh meluncur apabila daya geseran statik melebihi daya graviti yang menarik beliau turun satah.

Fss > F2

Adik – adik itu pula jatuh tergolek kerana daya geseran statik mereka kurang daripada daya graviti yang menarik mereka jatuh dari satah.

Fss < F2

Maka apa pula yang mempengaruhi daya geresan statik? Menurut persamaan berikut:

Fss =  µ ssN

Daya geresan statik dipengaruhi oleh pekali geseran statik µ ss .

Terdapat dua faktor yang mempengaruhi geseran :

PENTING!! Daya geseran TIDAK dipengaruhi luas permukaan dan kelajuan permukaan.

Maka, disebabkan abang baju hijau itu lebih berat daripada adik – adik kecil itu, daya geserannya lebih besar dan mampu menahan daya tarikan graviti yang menarik beliau jatuh pada satah condong.

Nilai µ ss pula berubah – ubah berdasarkan permukaan mana yang bersentuhan. Berikut adalah beberapa jadual pekali geseran yang direkodkan.


Ini Bukan Warna Kuning

Kuning?

Mana? Mana ada warna kuning?

Ini? Ini bukan kuning.
Bukan.

Eh jap. Adakah korang
pun tertipu? Tertipu dengan penipuan yang terbesar dalam dunia ni…

Alamak.

Hanya Merah Biru dan Kuning

Ok, ok sebab apa ini
bukan kuning.

Sebab kalau kita tengok betul – betul pada skrin kita, kita fokus, kita akan dapati bahawa ia terdiri daripada unit asas yang dipanggil piksel.

Dan piksel ini terdiri daripada beberapa subpiksel warna. Ia adalah tiga warna yang anda perhatikan di atas.

Soalan saya pada anda … Mana warna kuning? Kalau skrin anda cuma terdiri daripada 3 warna, merah biru hijau, macam mana boleh ada warna kuning???

Jadi sebenarnya, kita
ni manusia, memang senang kena tipu. Ada sesetengah penipuan tu dah terlampau
biasa, kita lalu tak anggap pun diri kita ditipu.

Contohnya macam ilusi pergerakan digital. Sebenarnya pergerakan yang kita nampak dalam video tu cumalah siri – siri gambar statik yang dipamerkan secara berturut – turut dengan laju.

Dia tak bergerak pun,
sebenarnya, tapi sebab mata dengan otak kita cuma boleh proses 10 ke 12 imej
sesaat, dan diorang mengekalkan imej tu selama 1/15 saat, kita yang alami ilusi
semacam dia bergerak.

Tapi antara ilusi lain yang paling banyak menipu kita sehari – hari adalah ilusi warna.

Skrin digital kita ni sebenarnya terdiri daripada 3 warna cahaya utama pada setiap sub piksel, iaitu merah hijau dan biru. Dalam model yang dipanggil model warna RGB. Itu ja, tiga warna tu ja. Dan pada skrin, terdapat beribu – ribu piksel.

Tapi kita tak nampak piksel – piksel kecil ni pada satu jarak yang jauh. Kita tak perasan pun tiga unit warna tersebut.

Dan dengan kita mainkan keamatan (intensiti) bagi setiap 3 cahaya tu, kita sebenarnya boleh hasilkan semua warna tampak.

Jadi bila kita tengok warna kuning pada skrin kita, memang sebenarnya, itu bukan kuning. Ia cumalah warna merah, hijau, biru pada keamatan yang berbeza, yang dipersembahkan oleh piksel pada skrin.

Peliknya.

Fenomena ni boleh jadi dan dimanipulasi bila kita dapati bahawa pada mata kita terdapat kon yang sensitif pada tiga jenis warna, biru, hijau dan merah.

Jadi bila kita tengok
skrin kita yang warnanya ‘kuning’, apa yang kita lihat sebenarnya adalah ribuan
subpiksel yang berwarna merah dan hijau dinyalakan serentak. Warna biru tu
dipadam.

Kedua – dua kon merah dan
hijau pada retina mata kita kemudian teraktivasi. Jadi otak kita anggap eh ini
benda yang biasa jadi bila tuan aku tengok warna kuning. Jadi skrin tu pun otak
kita anggap kuninglah.

Dan rupa – rupanya tak
susah mana untuk buat mata kita menyangkakan mereka tengah melihat warna.

Contohnya tengok gambar ni.

Kita tengok dia macam
berwarna betul?

Sebenarnya tak, tengok betul – betul.

Gambar asalnya adalah
hitam putih, tapi ia ditempel dengan grid garisan berwarna, lantas mata kita
tertipu dengan menyangkakan keseluruhan gambar sebagai berwarna.

Dan kita boleh manipulasi grid tersebut untuk tengok sejauh mana kita boleh tertipu dengan ilusi grid ni.

Bukan saja gambar, ilusi grid warna pada latar hitam putih juga berlaku pada video. Video ini keseluruhannya hitam dan putih. Tapi dengan beberapa grid garisan berwarna, kita melihat seolah ia berwarna sepenuhnya.

Jadi kesimpulannya konsep
warna ni memang pelik. Tapi yang lagi pelik adalah bagaimana satu ilusi ini
boleh dimanipulasi sampai ia mempengaruhi berbilion manusia selama ratusan
tahun. Dan soalan yang lagi penting adalah, sejauh mana lagi agaknya mereka boleh
memanipulasikan otak manusia supaya kita terus tertipu, dan mungkin selepas
ini, kita tak akan sedar lagi bahawa kita ditipu…


Kalau Makin Dekat dengan Matahari Makin Panas, Kenapa Puncak Gunung Lagi Sejuk daripada Pantai?

Di sini ada satu soalan yang menarik. Matahari itu panas, bukan? Jadi, kalau matahari tu panas, dan semakin kita hampir kepada matahari, kita akan terasa semakin panas, betul?

Tetapi, kalau anda pernah bercuti di tempat-tempat peranginan di atas bukit, di Cameron Highland misalnya, anda mungkin perasan bahawa tempat-tempat di atas bukit adalah lebih sejuk berbanding dengan kawasan di tanah rata seperti KL dan kawasan sekitarnya.

Eh? Kata makin
dekat dengan matahari makin panas. Kenapa dekat tempat tinggi, bukit bukau
misalnya, kita rasa sejuk pula?

Definasi
Altitud

Pertama sekali,
kita perlu bezakan dua situasi. Situasi pertama adalah apabila kita berada di
Bumi, semakin tinggi pergerakan kita ke atas (mendaki bukit misalnya), kita
akan menjadi semakin sejuk. Hal ini adalah benar, sehinggalah sampai kepada
satu tahap, di mana kita berada di luar Bumi, dengan erti kata lain, kita
berada di angkasa lepas. Sekiranya kita berada di angkasa lepas (ini untuk
situasi kedua), semakin hamper kita dengan matahari, maka kita akan terasa
semakin panas.

Jadi, kita akan bincangkan situasi pertama, dengan pertamanya memberi definasi kepada altitud. Altitud, dalam istilah sains, merujuk kepada ketinggian. Sekiranya kapal terbang bergerak pada altitud 20,000 meter, ini bermakna kapal terbang tersebut sedang bergerak pada ketinggian 20,000 meter dari paras laut. Laut selalunya akan dijadikan rujukan utama atau altitud 0 meter bagi rujukan ahli sains.

Sekiranya anda pernah belajar subjek termodinamik, anda mungkin tahu bahawa tekanan udara (pressure) adalah berkait, semakin tinggi tekanan udara, semakin panas objek tersebut. Hal ini dipanggil sebagai Hukum Tekanan (Pressure Law). Hukum Tekanan ini boleh dibayangkan dengan sebuah bekas yang tidak boleh diubah bentuk yang mengandungi udara. Sekiranya kita memanaskan udara di dalam bekas tersebut, molekul udara di dalam bekas tersebut akan bergerak lebih laju, dan tekanan udara dalam bekas tersebut akan meningkat.

Jadi, menurut
Hukum Tekanan, sekiranya semakin bertambah suhu, tekanan akan semakin
bertambah. Untuk kes altitud yang tinggi pula, kita tahu bahawa semakin tinggi
altitud, semakin berkurang tekanan udara. Maka, sekiranya tekanan udara semakin
berkurang, apa akan jadi kepada suhu udara di altitud tinggi menurut Hukum
Tekanan? Betul, semakin tinggi altitud, tekanan akan semakin berkurang, dan
suhu juga, akan turut berkurang.

Tapi kenapa sebenarnya tekanan udara makin
berkurang pada altitud tinggi, in the
first place?

Graviti.

Hukum graviti adalah berkenaan dengan dua objek berjisim yang saring menarik antara satu sama lain. Meskipun udara di sekeliling kita ni rasa macam tak ada jisim, tapi udara ini memenuhi ruang, jadi ia sebenarnya mempunyai jisim yang tersendiri. Jadi jisim udara ini sebenarnya akan berinteraksi dengan Bumi, dan tarikan graviti Bumi sebenarnya akan menarik molekul-molekul udara ke arah Bumi, mengakibatkan udara akan lebih tertumpu ke Bumi, dan semakin berkurang apabila menjauhi Bumi. Hal ini sepertimana yang digambarkan dalam Rajah 3.

Walaupun kelihatan mudah, namun suhu tidaklah kekal menurun pada altitud yang lebih tinggi secara amnya. Hal ini kerana terdapat beberapa lapisan atmosfera yang mengandungi kandungan udara yang berbeza, dan interaksi udara dengan persekitaran (Bumi dan Matahari) akan menyebabkan tiap-tiap lapisan atmosfera ini memiliki perubahan suhu yang berbeza (Rujuk Rajah 4).

Untuk kes yang kedua, di mana kita telah melepasi lapisan atmosfera Bumi (dalam erti kata lain di angkasa lepas), suhu akan bertambah apabila kita semakin hampir dengan matahari. Hal ini sudah pastinya terjadi kerana semakin bertambah jarak antara kita dengan matahari, radiasi matahari akan lebih banyak dan suhu kita akan menjadi lebih tinggi.

Bacaan lanjut:

“Adapting to High Altitude.” https://www2.palomar.edu/anthro/adapt/adapt_3.htm

“If heat rises, why does the temperature
decrease at higher elevations?” https://www.scientificamerican.com/article/if-heat-rises-why-does-th/

 “Layers
of the Atmosphere.” https://courses.lumenlearning.com/geophysical/chapter/layers-of-the-atmosphere/

“Why Is It Colder at the Top of a Mountain
Than It Is at Sea Level?” https://science.howstuffworks.com/nature/climate-weather/atmospheric/question186.htm

 “Why
is it colder at higher altitudes?” https://www.thenakedscientists.com/articles/questions/why-it-colder-higher-altitudes

“Vertical Distribution of Air Pressure.” http://www.iupui.edu/~g107/mod08/lecture03.htm

“Why Does Altitude Affect Temperature?
|James May’s Q&A | Earth Lab” https://www.youtube.com/watch?v=cimgIhtN-AU


Selesaikan Masalah Bagaimana Bentuk Keropok Pringles Muat dalam Tin, Pringles Beri Pelajar PhD Ini Stok Percuma

Mungkin ada sesetengah daripada kita pernah tertanya kenapa keropok Pringles itu bentuknya pelik? Kenapa tak bentuk rata saja?

Dan mungkin lebih aneh, bagaimana keropok tersebut boleh muat dengan begitu cantik di dalam tin Pringles yang berbentuk silinder?

Hal ini dijelaskan oleh seorang pelajar PhD dalam ciapan Twitternya:

The reason Pringles fit so nicely in a cylindrical tube is because they're hyperbolic paraboloids plotted over a circular domain pic.twitter.com/BUzjPw7e17

Menurut Berger Dillon, keropok Pringles sebenarnya berbentuk paraboloid hiperbolik yang diplot pada domain berbentuk bulat.

Paraboloid hiperbolik adalah bentuk dua permukaan yang melengkung yang menyerupai pelana kuda. Ia miliki bentuk cekung (concave) pada satu paksi, dan bentuk cembung (convex) pada paksi lain.

Juga, Dillon mendapati bahawa kawasan sokongan Pringles sebenarnya agak bujur, bukan bulat sepenuhnya.

Varying the semi-major axis of the Pringles' support region pic.twitter.com/ZotI1Fwlxp

Seorang pengguna lain kemudian mengira parameter tepat Pringles menggunakan Kalkulator Graf dan Realiti Buatan.

Challenge accepted! I set out to measure the precise parameters of @Pringles using my Graphing Calculator and #AugmentedReality… #edtech #grapherapp pic.twitter.com/kxMj7AOv8o

Menurut bebenang tersebut, sebab utama mengapa Pringles dibentuk sedemikian adalah untuk memudahkan ia dipegang dan diambil keluar daripada tin.

Begitu juga, bentuk ruangan kosong dalam mulut kita antara lidah dengan lelangit mulut juga berbentuk paraboloid hiperbolik.

Tapi kenapa pula tangan kita (sesetengah orang) tidak muat untuk masuk ke dalam tin silinder Pringles?

Jawapannya adalah keratan rentas berbentuk bulatan yang paling kecil pada kelebaran tangan kita adalah lebih besar daripada tiub.

Melihat bebenang ini, akaun Pringles rasmi kemudian mencelah:

We fixed it for you: https://t.co/xKSyIeoAhE pic.twitter.com/47rYyB6NYf

Dan sebagai penghargaan kerana memikirkan Pringles secara matematik, Dillon kemudian memperoleh stok keropok tersebut secara percuma daripada Pringles.

Jadi lepas ni kita perlu bawa kalkulator sambil makan mana – mana makanan segera. Mana tahu.


Kalendar Bumi Jutaan Tahun Lalu

Oleh: Azri May

Ketika anda menonton filem Jurassic Park dulu, anda pernah terfikir ke apa maksud Jurassic sebenarnya? Takde pon nama dinosaur Jurassic Rex atau Jurassicsaurus dalam filem tu? Tuan-tuan dan puan-puan, nama tersebut lahir daripada tahun Jurassic iaitu 199.6 ke 145.5 juta tahun yang lepas (Ma). Sebelum itu, kita mulakan dengan dengan pengenalan kepada sistem skala masa geologi atau geological time scale (GTS).

GTS merupakan satu sistem pentarikhan kronologi Bumi yang dikaitkan dengan lapisan batu-batuan (strata) kepada masa. GTS ini kebanyakannya digunakan oleh mana-mana saintis yang mengkaji Bumi Kuno misalnya ahli geologi, pengkaji iklim dan berbagai lagi saintis ahli kaji bumi untuk menandakan waktu-waktu dan perkaitan yang penting dalam sejarah Bumi. Orang Arab kuno juga pernah menggunakan kaedah yang lebih kurang sama untuk menentukan tarikh-tarikh yang penting misalnya Tahun Gajah. Bezanya saintis menggunakan kaedah saintifik seperti pemerhatian dan pengkaitan, seterusnya meletakkan tarikh yang agak tepat berbanding orang Arab kuno yang tidak mempunyai sistem tarikh yang bernombor. Kalau Malaysia pula menamakan zaman guna nama Perdana Menteri misalnya Zaman Mahathir dan Zaman Najib.

GTS secara rasminya disediakan dalam bentuk jadual oleh International Commission on Stratigraphy (ICS) di mana tarikh-tarikh geologi diberikan masa, warna dan tata nama yang sesuai. Jadual ini juga bukan mutlak dan sentiasa diperbaharui dengan penemuan baharu. Jadual di atas merupakan jadual GTS versi ke-5 (2013) keluaran tahun 2020.

Siapa kata kita tahu semuanya tentang alam semula jadi?

Pembahagian Jadual

GTS
mempunyai beberapa terminologi bagi pembahagian masa iaitu:

Tapi yang best sekali period, epoch dan age dalam Bahasa Melayu diterjemahkan sebagai zaman. Suka betul menyusahkan diri orang Barat ni.

Jap bro, aku tengok jadual ni, kenapa nama-nama yang diberikan pada tahun yang tidak tetap? Misalnya, kenapa nama tersebut tidak diberikan pada setiap 1 juta tahun atau 1 penggal 5 tahun atau sebagainya, tetapi pada tahun-tahun yang rawak?

Ini adalah kerana, seperti yang dibincangkan di atas, tarikh-tarikh ini diberikan atas dasar perubahan yang drastik dalam sistem Bumi yang dikaji melalui catatan kimia yang ada di dalam rekod batuan (rock record) melalui teknik geokronologi seperti pentarikhan isotop stabil dan tak stabil (isotope dating – bukan maksiat eh), palaeomagnetokoronologi dan penalaan astronomi kitaran mendapan. Kalau nak kita akan bincangkan hal-hal ini pada artikel-artikel yang akan datang.

Apa-apa pun sebagai rakyat marhaen, bagus sekiranya jika kita mampu menambahkan ilmu tentang masa dalam kaca mata sains supaya kita tidak mudah ditipu seperti filem populis Jurassic Park. Mana ada T-rex hidup pada zaman Jurassic, semua dinosaur besar gedabak hidup pada zaman Cretaceous kerana masa tu oksigen terlalu banyak lalu mengembangkan saiz organisma pada zaman tersebut. Kalau guna Cretaceous Park tak best bunyi dia, macam nama restoran makanan laut.

Kita juga mampu menginsafi bahawa
masa untuk kita berada di dunia yang fana ini teramatlah singkat, jika
dibandingkan dengan umur Bumi yang telah mencecah 4.6 Billion.

Lihatlah pada batu-batuan di
sekeliling kita, Allah telah meletakkan pelbagai petunjuk dan klu-klu tentang
Bumi pada masa silam untuk menunjukkan betapa hebatnya, betapa mudahnya bagi
Allah untuk memanipulasikan kandungan Bumi ini, dan akhirnya menjadikan Bumi
tempat tinggal yang sesuai bagi manusia untuk hidup.

Wallahua’lam.

Rujukan:


Pensyarah Bertanjak Peroleh PhD di Oxford untuk Tunjuk Hebatnya Bangsa Ini

Kisah Dr. Khair Razlan Othman yang memakai tanjak ketika menerima Ijazah Doktor Falsafah di majlis graduasi universiti terkenal dunia, Universiti Oxford, United Kingdom mula tular sejak semalam.

“Saya mahu beritahu betapa hebatnya bangsa kita pada orang” kata Dr Khair dalam temuramah bersama wartawan.

Kisah beliau sebelum ini turut tular apabila beliau mengenakan tanjak dalam sesi Viva di Oxford

Beliau kemudian berhasrat meneruskannya pada majlis graduasi.

Pemakaian tanjak ini mungkin kali pertama semenjak penubuhan Oxford.

Menurut Dr Khair Razlan, pilihan beliau bukanlah dibuat kerana populariti:

“Kerna bangsa ini sudah sekian lama mendiamkan diri. Samada malu atau memang tidak mahu. Samada ragu atau memang dalam keliru.

Bisa mungkin setiap orang salahkan pemimpin yang rajin kelahi, atau pengikut yang hilang jati diri.

Namun aku lebih suka memilih menjadi pelopor. Menerobos jalan yang unik. Kerana massa perlukan qudwah hidup yang berjalan di bawah tataan nan tinggi. Apa lagi di bumi Tanah Melayu yang sedak bergolak hari ini. Harus ada sosok manusia yang berani mengorek keluar khazanah peradaban bangsa yang sudah lama tertimbus. Mengangkat identiti bangsa hebat yang kian hebat dipersoalkan ini serta memberikan takrifan sewajarnya”

Tahniah!


Macam Mana Orang Kira Umur Bumi?

Nak tau umur orang boleh tanya je. Walaupun usia seseorang wanita itu merupakan suatu misteri dunia, namun korang boleh semak IC atau sijil kelahiran mereka. Tapi, Bumi ni ada IC ka?

Artikel ini ialah artikel susulan bagi menjawab soalan-soalan yang diyakini menghantui minda pembaca artikel yang lepas: Kalendar bumi jutaan tahun dahulu

Jadi, macam mana
kita nak tahu usia Bumi sebenarnya. Sebelum tu, kita belajar sejarah manusia
cuba nak teka usia bumi dulu.

Jom kita start. *ala Khairul Aming*

Sejarah Pentarikhan Bumi

Antara orang yang pertama sedar bahawa bumi ini telah berusia lama ialah Aristotle (384-322 BC) apabila beliau mendapati bahawa terdapat cengkerang tertanam di dalam gunung batu kapur. Lantas, beliau mengeluarkan satu kesimpulan bahawa gunung tersebut pernah berada di lautan pantai dan akhirnya diangkat menjadi gunung. Ye la, siapa rajin sangat nak tanam kerang atas gunung. Proses yang terjadi ini tidak mungkin terhasil dalam suatu hari, namun pada masa yang lama fikirnya.

Setelah lama dunia geologi sunyi sepi tak diperbaharui, polymath dunia Islam Ibnu Sina menukilkan perihal geologi dalam kitabnya “Kitab Ash-Shifa” yang diterbitkan pada tahun 1027. Pada Bahagian 2, Seksyen 5, kitab ini menggariskan beberapa asas-asas geologi yang menganjakkan kefahaman manusia tentang Bumi yang mereka pijak ini, terutamanya hakikat bahawa Bumi ini teramatlah tua dan lapisan batu yang berada di bawah mestilah lebih tua daripada lapisan yang atas. Asas-asas yang bernas dan menjangkau waktunya ini walaupun hebat namun masih tidak mampu memberikan usia bernombor pada Bumi.

Percubaan Mengangkakan Tarikh

Leonardo Da Vinci (1452-1519) memerhatikan batu-batuan yang berada
di gunung merupakan mendapan yang dibawa oleh laluan bendalir seperti sungai.
Hasil daripada kerja kejuruteraan pada terusan dan sungai di Sungai Po, dia
mengira bahawa mendapan-mendapan di situ berusia lebih kurang 200,000 tahun
lantas menyimpulkan bahawa usia Bumi seharusnya lebih tua.

Ada beberapa saintis barat termasuk Sir Isaac Newton
menggunakan sebuah kitab utama agama mereka, untuk menentukan berapa usia bumi
sebenarnya dan mereka mendapati bahawa bumi ini berusia lebih kurang 6,000
tahun. Ini juga menjadi asas mengapa sesetengah orang sukar untuk
mempercayai dinosaur itu wujud kerana usia fosil dinosaur ialah ratusan ke puluhan
juta tahun.

Lord Kelvin @ Sir William Thomson (ye, yang absolute temperature atau °K tu) pada tahun 1862 juga mencuba try test dalam mengira usia Bumi melalui formula kecerunan haba (thermal gradient) dan menjumpai bahawa usia Bumi ialah lebih kurang 100 juta tahun. Beliau menganggap bahawa Bumi lahir sebagai satu bebola cecair secara keseluruhan dan mengira berapa lama masa untuk bebola tersebut mengeras sehingga ke lapisan yang paling luar. Namun begitu, pengiraan tersebut salah kerana beliau tidak mengambil kira haba yang terhasil melalui pereputan radioaktif (radioactive decay) dan yang paling penting perolakan (convection) yang dialami oleh mantel, yang menyebabkan penahanan haba yang berpanjangan.

Penemuan Radioaktif

Pada tahun 1898, Marie dan Pierre Curie
menemui elemen radioaktif polonium dan radium dan pada 1903, Pierre Curie dan
Albert Laborde mengumumkan bahawa radium menghasilkan haba yang cukup melalui
pereputan radioaktif bagi mencairkan ais yang sama beratnya di bawah masa
sejam. Selepas penemuan ini, ahli geologi sedar bahawa banyak perkiraan yang
telah dilakukan oleh saintis-saintis sebelum ini tersilap anggap.

                Radioaktif
membuka satu jalan baru dalam merungkaikan misteri umur Bumi dan menguburkan
segala teknik lapuk. Ini dilakukan melalui teknik pentarikhan radiometrik
(radiometric dating – sekali lagi, bukan maksiat).

Ernest Rutherford berjaya membuktikan bahawa atom mereput dan membentuk atom yang lebih ringan pada masa yang tertentu. Untuk memudahkan hidup saintis-saintis yang lain, beliau mengadakan suatu konsep iaitu konsep separuh hayat (half-life, bukan game Valve) iaitu masa yang diambil bagi sesuatu elemen untuk berkurang menjadi separuh. Dia hampir gaduh dengan Lord Kelvin sebab dia nak bagitau Kelvin ni silap, tetiba dia dapat ilham lalu berkata “Lord Kelvin ni telah mengehadkan umur Bumi, sebab kita tak cukup maklumat dan tiada penemuan baru. Jadi wahyu baru yang kita tengah ambil kira ada di depan saya sekarang malam ni, Radium!”. Smooth bruh.

Cuba korang
bayangkan, akaun bank korang, tapi kalau korang disiplin untuk belanja separuh
setiap tahun. Jadi kalau tahun pertama ada RM40,000 dan separuh hayat bank
akaun korang ialah setahun, tahun kedua akaun akan jadi RM20,000. Banyaknya
belanja, nikah ke bang? Tahun ketiga akan jadi RM10,000 dan keempat RM5,000 dan
seterusnya akan jadi separuh. Ini contoh je ye.

                Sebenarnya,
ahli geologi tak berapa suka pada teknik ini sebab mula-mula diorang guna
helium tapi tak menjadi-jadi dan ramai jugak yang menyerah kalah dengan teknik
ini. Namun seorang anak muda yang bernama Arthur Holmes bekerja menggunakan
pentarikhan plumbum (lead dating) pada seketul batu daripada Ceylon, Sri Lanka
walaupun teknik yang beliau gunakan agak berat sebelah dan tersilap anggap
beberapa perkara misalnya menganggap bahawa keseluruhan batu mengandungi
uranium sahaja tanpa plumbum yang telah terjadi. Namun begitu, saintis-saintis
yang baru mampu untuk menempel kebanyakan kelemahan teknik Holmes.

                Kerja
“cikai” Holmes telah menginspirasikan teknik-teknik pentarikhan radioaktif
seperti:

Usia Bumi

Panjang-panjang
baca akhirnya sampai dekat isi yang paling penting. Sabau ye, nak habis dah.

Usia Bumi
pada mulanya ditentukan melalui batu meteorit Canyon Diablo yang dianggarkan
jatuh ke bumi 50,000 tahun dahulu. SIKIJAPPPPPP! Kalau nak kira umur Bumi
kenapa kena guna meteorit yang bukan daripada Bumi!? Ini tanah, Bumi yang
punya!

Kalau kita fikir balik, batu-batu dekat Bumi ni semua telah melalui proses-proses geologi yang telah sama ada mentohorkan atau telah membuang banyak kandungan-kandungan penting pada batu tersebut. Carlson & Tera (1998) menyatakan meteorit boleh diguna pakai kerana meteorit yang jatuh ke Bumi merupakan serpihan-serpihan yang belum jatuh ke Bumi ketika kejadiannya, jadi, meh. Pakai je.

Melalui
pentarikhan isotop plumbum-plumbum meteorit tersebut pada tahun 1956, setahun
sebelum Malaysia Merdeka, Patterson menyatakan bahawa Bumi ini berumur 4.55 ±
0.07 bilion tahun. Beberapa kajian lain terhadap meteorit yang lain turut
mengeluarkan umur yang hampir sama.

Akhir sekali,
yang terbaru, pada tahun 1999, Valley et al. (et al. = dan kawan-kawan)
melaporkan bahawa mineral Zircon, ZrSiO4 , boleh dijadikan mineral
rujukan untuk menentukan usia bumi kerana kebolehannya menumpukan kandungan
uranium dan mengasingkan plumbum di samping merekod pertumbuhan mineral yang
tahan lasak dan tahan lama. Pada tahun 2001, Wilde et al. melaporkan bahawa
mereka telah menjumpai mineral Zircon yang paling tua iaitu di Jack Hills,
Australia yang berusia 4.404 ± 0.008 bilion tahun dan umur inilah yang diguna
pakai oleh kesemua ahli geologi dan saintis kaji Bumi pada zaman moden.

Tapi nota yang penting, ini ialah umur Bumi mula mengeras menjadi pepejal lalu menjadi batu! Umur sebenar kelahiran Bumi ketika ianya gas, kemudian bebola cecair, masih lagi tidak dikenal pasti secara tepat dan takkan dibincangkan. Penat tulis panjang-panjang.

Beberapa
iktibar yang kita boleh ambil daripada kisah macam mana nak tahu umur Bumi ni:

Wallahua’lam

Rujukan:


Rahsia Kenapa Kita Guna Huruf ‘X’ dalam Matematik

Rasanya kita semua ingat waktu kali pertama kita bertemu dengan huruf ‘X’ dalam matematik. Ia adalah satu titik kepelikan di sekolah.

“Eh jap. Matematik ni bukan patutnya pasal nombor ke? Kenapa tiba – tiba disuruh cari nilai huruf?”

Tapi mulanya kita tak kisah sangat, sebab iyalah, apa sangatlah ada satu huruf saja dalam satu persamaan. Ia masih boleh difahami dan diselesaikan.

Tapi kemudian semakin lama, huruf menjadi semakin banyak, dicampak pula simbol Latin, simbol Greek, nombornya entah ke mana. Dalam satu persamaan panjang berjela tu boleh jadi hanya ada satu saja nombor. Aduh sakit kepala.

Cuma, ada satu persoalan yang menarik yang mungkin jarang difikirkan orang:

Kenapa matematik suka guna ‘X’? Kenapa tak huruf G ke, B ke, A ke.

Huruf X sekarang amat sinonim untuk dirujuk kepada sesuatu yang tidak diketahui (anu). Katakan ada seorang lelaki X. Kita letak bahan kimia X. Ada X jumlah benda.

Sebenarnya, asal usul mengapa huruf X ini begitu popular adalah agak menarik.

Asal Usul Mengapa Huruf X Menjadi Anu

Penjelasan mengenai kenapa huruf X dipilih oleh masyarakat dunia sebagai huruf yang melambangkan ketidakpastian diterangkan oleh pengkaji Terry Moore dalam TedTalk beliau

Beliau dapati, bahasa Arab ini merupakan bahasa yang sangat logika. Untuk mereka dan menghasilkan sebuah ayat dalam bahasa Arab adalah seperti menghasilkan persamaan matematik, kerana setiap bahagian adalah sangat terperinci dan bermaklumat.

“Itulah antara sebabnya mengapa apa yang kita anggap sebagai sains dan kejuruteraan dan matematik Barat, sebenarnya terhasil daripada abad terawal oleh orang Parsi, Arab dan Turki”

Menurut beliau, ini termasuklah satu sistem matematik yang dipanggil al Jabr, yang kemudian dipanggil dalam bahasa Inggeris sebagai algebra.

Teks Arab yang mengandungi pengajaran matematik ini kemudian sampai ke dunia Eropah, iaitu di Sepanyol pada abad ke 11 dan 12.

Apabila ilmu ini sampai, orang Barat sangat berminat untuk menterjemahkannya kepada bahasa Eropah.

Tapi ada masalah. Antaranya adalah ada beberapa bunyi – bunyian Arab yang tidak dapat disebut oleh orang Eropah. Bukan itu saja, bunyi – bunyian tersebut tak dapat dirakamkan oleh huruf – huruf dalam bahasa orang Eropah.

Contohnya adalah huruf ‘shin’ .

Yang disebut dengan bunyi – ‘sh’. Ini begitu susah disebut orang Eropah.

Masalahnya adalah huruf yang banyak digunakan dalam algebra adalah al – shai’ ,

yang bermaksud benda yang tidak diketahui.

Jadi ini agak bermasalah bagi sarjana – sarjana Sepanyol Zaman Pertengahan yang disuruh menterjemahkan tulisan – tulisan Arab ini, sebab huruf shin dan perkataan al-shai’ tak dapat diterjemah kepada bahasa Sepanyol, sebab mereka tiada bunyi ‘sh’.

Jadi mereka pun mencipta peraturan di mana mereka meminjam bunyi ‘ck’ daripada bahasa Yunani klasik, dalam bentuk huruf ‘kai’ .

Kemudian apabila bahan – bahan yang diterjemah ini dialih pula bahasanya dalam bahasa Latin yang digunakan ramai orang Eropah.

Lambat laun, orang Eropah mula menukar huruf Yunani Kai ini kepada huruf X Latin.

Maka apabila bahan yang diterjemah asalnya daripada bahasa Arab ini diguna pakai dalam bahasa Latin, ia kemudian menjadi asas semua buku teks matematik selama 600 tahun.

Maka kita sekarang temui jawapan bagi soalan kita: Kenapa huruf X mewakili yang tak diketahui?

Sebab orang Sepanyol tak dapat sebut bunyi ‘sh’


Penyebab banjir besar zaman Nabi Nuh telah dijumpai?

Orang selalu tertanya-tanya, dekat mana kapal nabi Nuh berlabuh setelah banjir yang menyelubungi Bumi pada suatu ketika dulu. Ada orang cakap kat Afreka la, kat Turki la, Iran la, aku pulak tak berminat sangat dengan semua tu sebab dia ada bukti sekerat-sekerat je. Sama macam kalau kau jumpa tapak kaki, lepas tu claim tapak kaki tersebut berasal dari Indonesia. Lebih kurang la. Ni namanya pseudosains atau pseudoarkeologi, google sendiri apa maksud.

Apa yang aku minat ialah nak tahu kenapa terjadinya banjir besar Nabi Nuh. Ye tau, jawapan korang tak lain tak bukan, “kuasa Allah”. Selain daripada jawapan cliché “kuasa Allah”, korang tau tak Allah juga meletakkan tanda-tanda kat Bumi ni bagi memanifestasikan “kuasa Allah” tersebut? Aku cadangkan korang baca artikel ni sampai habis supaya takda yang meroyan “AzRi nI mENgaroWt!” atau ingat aku buat artikel yang khurafat.

Para Pencabar!

Terdapat dua nama besar dalam dunia kajian ini iaitu Ryan & Pitman dari US dan Chepalyga dari Russia.

Kedua-dua pengkaji ini bersetuju bahawa berkemungkinan besar bahawa
umat nabi Nuh hidup di Tasik Neoeuxinian yang sekarangnya dikenali sebagai Laut
Hitam. Air bah (banjir) telah menenggelamkan tasik tersebut lebih kurang
setinggi 100m (bangunan ~30 tingkat atau 1/3 daripada ketinggian Menara KL) dan
kawasan seluas 100,000 km2 (Semenanjung Malaysia ialah 130,000 km2
). Rekod batuan dan ekologi kuno juga digunakan dalam kajian-kajian
mereka.

Hipotesis-hipotesis mereka adalah seperti berikut:

Kenapa Laut Hitam?

Laut Hitam ialah
suatu laut yang agak istimewa kerana laut ini separa-terpisah daripada lautan
global. Ini menyebabkan laut ini mengalami rejim tenaga yang rendah (contoh
rejim tenaga tinggi monsoon, ombak besar dan sebagainya) dan mengandungi
ekosistem spesis yang agak terhad, menjadikan Laut Hitam sebagai pencatat
perubahan iklim yang sangat sensitif.

Terdapat juga
beberapa penememuan artifak yang ditemui di Laut Hitam, lalu mengadakan satu hipotesis
bagi masyarakat saintis dunia terdapat penghijrahan orang Neoeuxinian ke Eropah
akibat daripada “banjir besar” ni.

Hujah-hujah mereka ini telah ditelitikan melalui tiga faktor iaitu: (1) tahap kemasinan tasik Neoeuxinian sebelum peningkatan air dunia (terutamanya Mediterranean), (2) perpindahan organisma kepada Laut Hitam dan (3) saluran kemasukan air masin ke Laut Hitam.

Hipotesis Ryan & Pitman

Ryan et al. pada
tahun 1997 telah mencadangkan bahawa Tasik Neoexonian merupakan sebuah tasik
air tawar yang akhirnya di isi dengan air masin atas sebab peningkatan air laut
global melalui Laut Mediterranean. Peningkatan Mediterranean inilah yang
mencemarkan lalu menjadikan tasik air tawar tersebut menjadi sebuah laut.
Berdasarkan profail seismic berdefinisi tinggi (umpama x-ray untuk Bumi), dan
beberapa inti mendapan (sedimentary cores) pendek di terusan Kerch. Mereka
mendapati bahawa, air yang menceroboh ke Tasik Neueoxonian berkelajuan 50 batu
sejam, 15 cm tinggi sehari. Hal ini berjaya meningkatkan ketinggian air
sebanyak 100m dan menenggelamkan kawasan sebesar 100,000km2 dalam
masa dua tahun! Banyak gila tu uolls, see my (water) level.

Namun begitu, kerja Ryan & Pitman disangkal pada tahun 2002 oleh Major et al. Major dan rakan-rakan mengkaji semula inti mendapan yang berdefinisi tinggi dan menyemak semula kadar pemendapan, mineralogi tanah liat, kandungan kalsium karbonat, dan isotop oksigen dan karbon. Dapatan mereka adalah penenggelaman tersebut mengambil masa paling kurang 1000 tahun, bukan 2 tahun.

Hipotesis Chepalyga

Kalau Ryan & Pitman mengandaikan bahawa air datang daripada laut dunia melalui Laut Mediterranean, Chepalyga menganggap bahawa air tersebut sebenarnya datang daripada Laut Kaspian. Ketika LGM, seluruh glasier di Bumi termasuk lapisan ais Skandinavia mengalami pencairan secara besar-besaran.  Pencairan ini telah menghasilkan beberapa banjir mega dan telah melalui beberapa siri takungan seperti pada rajah di bawah. Kajian Sidorchuk (2003) pada makrolingkungan (macromeanders) pada lembah sungai juga menyokong hipotesis Chepalyga.

Melalui pola perubahan pada tanah liat coklat, tanah loam dan pasir, yang mengandungi organisma seperti moluska Caspian dan foraminifera, Chepalyga menganggarkan kemasukan air ke Tasik Neueoxinian pada 1000 km3 setahun. Pada pendapat aku sendiri, (cheh nak jugak), kemasukan air yang mempunyai rejim tenaga yang sebesar ni susah memeliharakan rekod mendapat yang elok. Jadi aku sendiri gak skeptikal dengan perolehan data Chepalyga.

Kerana saintis suka bergaduh, maka hujah pakcik Chepalyga pun disanggah oleh Svitoch pada tahun 2009, menyatakan bahawa Chepalyga kurang bukti pada penyaliran air daripada Laut Aral dan glasier-glasier yang lain. Dalam erti kata lain, dia bagi bukti camne air masuk dari Kaspian ke Neueoxinian, tapi tidak pada bagaimana air glasier masuk ke Kaspian.

Hipotesis siapa yang betul?

Berbalik kepada soalan asal, macam mana banjir
besar nabi Nuh terjadi? Melalui kajian-kajian di atas, jawapannya adalah: *drum
roll*

Takda siapa pun tahu! Ye, tiada siapa pun
tahu.

Tinggi mana pun nilai saintifik kajian-kajian oleh saintis-saintis ini termasuk lah yang saya senaraikan dalam rujukan penulisan artikel ini di bawah kelak, satu pun tak dapat membuktikan bahawa Peningkatan Mediterranean atau Khvalynian merupakan penyebab banjir besar nabi Nuh.

Kalau ikut penjelasan Mufti Wilayah Persekutuan, banjir besar tu 150 hari sedangkan Ryan & Pitman kata 2 tahun dan Chepalyga pulak entahla berapa tempoh dia, dia tak letak pun secara terperinci. Pada masa yang sama, takda pulak apa-apa peninggalan nabi Nuh yang boleh diselaraskan bersama dengan kejadian-kejadian ni. Apa-apa pun, bagi aku yang lebih penting kita mendapatkan pengajaran dalam kisah nabi Nuh adalah lebih penting daripada mengetahui macam mana banjir berlaku.

Akhirul kalam,
selamat bagi semua untuk menyatakan bahawa jawapan yang paling selamat untuk
menerangkan kenapa banjir besar nabi Nuh adalah kuasa Allah. Sesiapa yang jawab
tu boleh la celebrate kat KFC en? (KFC tolong sponsor Ajar)

Wallahualam.


5 Wabak Maut Paling Menakutkan Dalam Sejarah

Pada waktu wabak penyakit pandemik Covid -19 sedang melanda seluruh dunia, terdapat beberapa perkara yang harus dilakukan, termasuklah mengikuti segala langkah pencegahan yang telah disenaraikan badan kesihatan, menjauhkan diri daripada himpunan awam, serta memperbanyak doa.

Namun inilah juga masa yang baik untuk kita menyemak lembaran sejarah untuk meneladani kisah – kisah hitam wabak maut yang pernah melanda manusia. Boleh jadi terdapat pelbagai pengajaran yang kita boleh pelajari daripada generasi yang lebih awal.

Berikut adalah 5 wabak maut yang paling menakutkan dalam sejarah.

Taun / Kolera

Taun atau kolera adalah salah satu penyakit bawaan air dan makanan yang utama. Ia disebabkan oleh jangkitan bakteria. Mereka yang dijangkiti akan mengalami cirit-birit. Gejala yang teruk boleh membawa maut kerana dehidrasi yang teruk.

Penyakit ini bermula di Sungai Ganges di India pada tahun 1817 dengan skala yang sangat besar. Apabila sambutan festival tamat, peserta membawa jangkitan taun balik ke rumah mereka dan menyebarkan ke tempat – tempat lain sekitar India. Ratusan ribu orang India kemudian mati akibat jangkitan tersebut.

Taun seterusnya berjangkit daripada pelabuhan ke pelabuhan. Kuman itu merebak dari tong air yang tercemar ataupun sisa kumbahan pesakit, yang selanjutnya dibawa pula oleh mereka yang lalu lalang.

Pada tahun 1820, taun merebak ke Thailand, Indonesia sehingga membunuh 100 000 orang di kepulauan Jawa sahaja. Wabak ini kemudian merebak ke China, Jepun dan Eropah.

Sesampainya penyakit itu di Britain, rakyat umum telah pun mengalami panik sehingga tersebar berita bahawa lebih ramai orang mati di hospital berbanding di rumah – rumah mereka. Orang ramai percaya bahawa pesakit dibawa ke hospital untuk dibunuh dan dibedah siasat, sehingga akhirnya menyebabkan mogok besaran di Liverpool.

Pandemik kolera telah berlaku sebanyak tujuh atau lapan kali sepanjang sejarah, dan walaupun kita kini miliki perubatan moden, ia tetap merupakan wabak pembunuh yang digeruni.

AIDS

Acquired Immune Deficiency Syndrome (AIDS) telah membunuh lebih daripada 25 juta orang sejak ia pertama kali dikenal pasti pada tahun 1981.

AIDS disebarkan oleh Virus HIV ( human immunodeficiency virus) yang menyerang imuniti manusia, secara spesifiknya, sel CD4.

Virus tersebut merebak melalui pemindahan cecair badan seperti darah, air mani, cecair faraj, cecair anus dan susu badan. Kes terbanyak adalah penyebaran HIV menerusi hubungan kelamin yang tidak selamat, perkongsian jarum dan melahirkan anak.

Setelah beberapa tempoh, HIV membunuh begitu banyak sel CD4 sehingga tubuh manusia tidak lagi mampu melawan jangkitan dan penyakit, selanjutnya membawa kepada fasa paling teruk jangkitan iaitu AIDS. Pesakit AIDS terdedah kepada pelbagai jenis penyakit.

Asal usul AIDS dianggap berpunca daripada monyet di Afrika. Berkemungkinan darah daripada monyet yang dijangkiti virus masuk ke dalam rongga luka pemburu, atau apabila pemburu memakan monyet tersebut. Sesetengah teori konspirasi mengatakan ia berpunca daripada hubungan kelamin manusia dengan monyet.

Ketika penyakit tersebut pertama kali meletus di Amerika Syarikat, ia dipanggil GRID atau gay – related immune deficiency, kerana kebanyakan jangkitannya adalah oleh lelaki homoseks.

Sehingga kini, masih tiada ubat yang boleh mengubati AIDS. Epidemik AIDS telah meragut lebih kurang 35 juta orang seluruh dunia, dan kini dianggarkan 70 juta orang menghidap penyakit tersebut.

Black Death (Maut Hitam)

Maut Hitam, atau Wabak Hitam, merupakan antara pandemik maut paling dahsyat dalam sejarah manusia.

Ia bermula di Asia Tengah dan merebak ke Eropah pada akhir tahun 1340. Sebanyak 75 juta nyawa dianggarkan mati akibat wabak maut ini. Di Eropah saja, satu pertiga populasi manusia temui ajal mereka sehingga ia mengubah lanskap sejarah benua tersebut hingga sekarang.

Nama wabak itu datang daripada bintik – bintik hitam pada kelasi yang mengembara pada laluan Sutera dan singgah di pelabuhan Sicilian.

Mereka yang dijangkiti wabak ini mengalami simptom yang dipanggil ‘buboes’. Ia tumbuh di bahagian kulit sekitar leher, ketiak dan kelamin yang kemudian bernanah dan mengeluarkan darah. Kulit pesakit kemudian ditutupi tempelan – tempelan hitam. Kebanyakan pesakit mati empat ke lima hari setelah jangkitan, dengan kadar kematian setinggi 30 hingga 75 peratus.

Keseluruhan populasi bandar mati disinggahi wabak hitam dan dikatakan warga Eropah menghabiskan masa mereka menanam orang mati.

Selesema Sepanyol

Selesema Sepanyol adalah antara insiden paling ngeri dalam sejarah manusia, yang malangnya, dilupakan ramai orang.

Pandemik Selesema Sepanyol membunuh lebih ramai orang daripada Hitler, senjata nuklear, dan segala pengganas dalam sejarah, digabungkan sekali.

Walaupun namanya wabak Sepanyol, ia bukanlah berasal daripada Sepanyol. Ia dinamakan demikian kerana Sepanyol adalah negara neutral dalam Perang Dunia Pertama (1914 – 1918) yang bermaksud ia bebas melaporkan tahap keterukan pandemik ini.

Mereka yang menghidap penyakit ini kelemasan dan batuk tanpa henti kerana paru – paru mereka dipenuhi cecair. Muka mereka berubah daripada biru, kepada ungu dan kaki mereka menjadi hitam. Mereka yang bernasib baik cumalah mati lemas akibat paru – paru mereka.

Orang ramai dinasihatkan untuk tidak berjabat tangan, tinggal di rumah, dan dilarang meludah.

Pada ketika Selesema 1918 melanda, doktor dan saintis tidak pasti apa penyebabnya, dan bagaimana merawatnya. Ia kemudian lesap secepat ia timbul, tanpa penjelasan yang memuaskan.

Sungguhpun ia merupakan antara wabak maut paling dahsyat dalam sejarah, tetapi ia juga dianggap ‘dilupakan’, kerana Selesema Sepanyol ini berlaku ketika Perang Dunia Pertama sudahpun meletus. Berita tentang penyebaran wabak ini dicensor oleh tentera yang juga bukan saja terbunuh dek peluru, tetapi juga wabak ini. 1918 bukanlah tahun yang menyenangkan untuk penduduk global.

Cacar Air (SmallPox)

Cacar air merupakan penyakit yang menghantui manusia sejak dari zaman Empayar Mesir pada abad ke tiga Masihi. Asal – usulnya tidak diketahui.

Ia merupakan penyakit yang sangat menakutkan. Tiga daripada sepuluh orang yang menghidapnya mati. Mereka yang terselamat diselaputi kulit mereka dengan parut. Buku – buku sejarah dipenuhi dengan kes kematian cacar air.

Tamadun seperti Aztec dan Orang Asli Amerika tumbang akibat penyakit ini sehingga populasi mereka berkurangan sebanyak 90 peratus yang akhirnya membuat mereka ditawan orang putih. Raja – raja Eropah juga tewas akibat penyakit cacar.

Sebab kenapa cacar air begitu bahaya dan mendatangkan maut adalah kerana ia disebarkan melalui udara. Kadar penyebarannya sangat cepat.

Kulit pesakit dipenuhi dengan bintil – bintil di muka, tangan dan lengan. Selang dua hari, bintik – bintik itu dipenuhi cecair dan nanah, yang kemudian pecah.

Cacar air kemudian akhirnya berjaya ditewaskan apabila manusia menemui vaksin.


Gaia – Adakah Bumi Kita Ni Makhluk yang Hidup?

Baru-baru ini kita digemparkan dengan satu penularan wabak penyakit yang digelar Covid-19 di Wuhan, China. Bukan itu sahaja, malah wabak ini telah mengakibatkan beberapa kesan domino (domino effect) kepada pelbagai industri ekonomi dunia terutamanya di China.

Contohnya, rakyat Wuhan tak boleh keluar kerap menyebabkan kurangnya penggunaan kenderaan di samping teramat kurangnya kilang-kilang di China; sebuah negara pengilang terbesar di dunia; menyebabkan kurangnya pembakaran bahan api fosil dan akhirnya menyebabkan pengurangan yang terlalu teramat sangat sungguh banyak sekali kandungan gas pencemar udara di China. Sampaikan di Beijing dan banyak lagi bandar-bandar yang lain, yang dahulunya diselubungi kabus pencemaran kelabu nan tebal, sekarang ni menikmati langit yang biru nian!

James Lovelock

Pada tahun 1972, Lovelock (dalam BM – Lolok) telah menerbitkan sebuah buku yang bertajuk “Gaia as seen through the atmosphere”.

Dalam buku tersebut, Lolok memberikan suatu teori ataupun prinsip
yang dipanggil Gaia, di mana Bumi ialah suatu sistem kompleks yang mengawal
atur sendiri (self-regulating) merangkumi biosfera (zon di mana
organisma hidup), atmosfera (zon gas), hidrosfera (zon air) dan pedosfera (zon
tanah; jangan fikir bukan-bukan eh, Ajar ialah family-friendly) di mana
semua ini sangat berkait rapat dalam menjadikan sebuah sistem yang berkembang

Nak mudah sikit, organisma hidup (manusia & haiwan) berinteraksi
bersama dengan alam inorganik (batu & sungai) dalam Bumi untuk menghasilkan
sebuah sinergi dan sistem kompleks yang mengawal atur sendiri untuk memastikan
kondisi di Bumi mampu dikekalkan.

Nak mudah lagi Bumi ni mampu untuk mengawal diri sendiri supaya
segala apa kandungan di Bumi ni supaya berada dalam keadaan yang seimbang.

Jadi, Bumi ni benda hidup (sentient) ke? Jom kita tengok secara ringkas macam mana Pakcik Lolok ni sampai kepada konklusi bahawa Bumi ni boleh mengatur diri sendiri (dengan izin Allah), lain untuk mengembalikan keseimbangan dunia.

Pengawalan suhu global

            Tahukah anda Bumi pernah mengalami beberapa
siri penurunan dan kenaikan suhu yang mendadak? Ini tidak berlaku dalam setahun
dua, namun puluhan hingga ratusan ribu tahun lamanya untuk berubah. Namun, Bumi
melalui hasil beberapa kajian, diperhatikan melakukan beberapa lingkungan
tindak balas (feedback loop) bagi menyeimbangkan semula mana-mana
kandungan yang tidak stabil.

Bumi pernah mengalami zaman rumah ais
(Icehouse) yakni berbeda dengan rumah hijau, rumah ais ialah apabila
Bumi mempunyai ais di kedua-dua kutubnya, seperti zaman yang kita hidup
sekarang. Pernah terjadi ketika Bumi bukan sahaja dilitupi ais di kutub utara
dan selatan, tetapi hingga ke garisan khatulistiwa! Zaman ini dipanggil zaman
Snowball Earth (Bumi Bebola Salji).

Bumi mengalami beberapa tindak balas
yang memanaskan permukaan Bumi, mencairkan ais tersebut lantas berlakunya
pemanasan global. Gas-gas rumah hijau seperti metana dilepaskan melalui
pencairan metana hidrat (methane hydrate) di dalam Lautan Arktik di mana
gas ini mengekalkan haba supaya tidak terkeluar daripada atmosfera Bumi. Seperti
coklat cair yang melimpah ke ladang gandum, glasier-glasier Bumi pun cair
lantas menyebabkan Bumi mempunyai suhu yang sesuai didiami oleh organisma.

Kalau nak dengar teori yang lebih ekstrim, pencairan glasier ini juga berkemungkinan melepaskan pathogen dan virus yang beku di dalam glasier untuk mengawal bilangan organisma yang hidup di muka Bumi sekiranya organisma-organisma tersebut merembeskan terlalu banyak gas rumah hijau. Macam pernah dengar tak? *uhuk Covid uhuk* Tapi tak semestinya Covid ni daripada glasier ye. Datang daripada kelawar, yang datang daripada tuhan saja yang tahu (only God knows where).

Pengawalan kemasinan laut

Laut masinkan? Perasan tak korang peratus kemasinan laut hanyalah dalam lingkungan 3.5% sahaja? Memang korang tak perasan, korang tau mandi je.

Tapi kan, peratusan garam ni sangat-sangatlah penting sebab kebanyakan sel organisma memerlukan kemasinan yang sekata dan tidak boleh melebihi 5% kemasinan.

Benda ni susah sikit nak terangkan sebab ianya memerlukan kefahaman geologi yang agak tinggi dan ramai geosaintis berpendapat agak mustahil kalau nak proses ini berlaku kerana geologi semata-mata. Tapi aku mudahkan, bakteria pun memainkan peranan penting bagi menolong Bumi mengekalkan tahap kemasinan laut pada paras optimum.

Pengawalan kandungan oksigen di
atmosfera

                Ahhhh..
Oksigen. Satu benda yang kita selalu pandang enteng, tetapi tanpanya tidak
dapat diriku, dirimu bernafas, hidup di atas Gaia yang geoid (bentuk Bumi) ini.
Dengan adanya organisma hidup seperti aku dan korang, Bumi akan mampu untuk
mengekalkan tahap oksigen yang berpatutan pada atmosfera iaitu dalam lingkungan
20% di atmosfera. Sekiranya lebih, akan menyebabkan kebakaran hutan yang sangat
banyak misalnya pada zaman Carboniferous. Pada masa yang sama mengurangkan
jumlah oksigen dan menghasilkan lebih banyak karbon dioksida (CO2).

Pemprosesan karbon dioksida

                CO2,
molekul yang dinikmati oleh tumbuhan pula untuk hidup. Mungkin selalunya keluar
daripada ekzos ereta anda, tapi Bumi juga kekadang mengeluarkan kandungan CO2
yang teramat banyak ketika letusan gunung berapi. Kalau ada banyak sangat
CO2 macam mana Bumi nak seimbangkan?

                Bakteria
dan pepohon akan cuba menyimpanCO2 sebagai makanan atau
di dalam tanah atau mendakan CO2 oleh terumbu karang lantas
menghasilkan batuan kapur pada masa yang akan datang. Contohnya, algae
cocolithospore menghasilkan tebingan kapur yang putih nan indah di Cliffs of
Dover, United Kingdom. Ketika zaman yang mempunyai influks CO2 yang
lebih tinggi, kebanyakan organisma yang menjadikan karbonat CO3
sebagai cengkerang mempunyai cengkerang yang lebih tebal.

Boleh baca tentang kitaran karbon dengan lebih mendalam kalau berminat.

Bumi ini rumah kita

Jadi,
persoalannya sekarang, apakah Bumi itu suatu benda yang hidup? Macam manusia
kalau ada virus masuk, badan kita akan cuba sedaya upaya untuk menormalisasikan
badan kita kepada kondisi asal sama sahaja seperti Bumi.

 Hidup tak hidup tu wallahua’lam, tapi rasanya
kita boleh setuju bahawa Bumi merupakan suatu makhluk Allah, dan satu-satunya
rumah kita. Kalau anda nak hidup di Marikh dipersilakan, tapi anda nak beli KFC
pun mintak mak ayah (tolong sponsor kami KFC), jadi tak perlu la nak jadi macam
Elon Musk dulu ye.

Betapa cantiknya
sifat Maha Pemurah dan Maha Mengasihani Allah, Ia programkan pada sistem Bumi
untuk menyeimbangkan apa yang tidak seimbang dan mencukupkan apa yang tidak
cukup bagi keselesaan hamba-hambanya.

Namun begitu,
akhirnya manusia yang bijak pandai ni jugaklah yang menjahanamkan muka Bumi ni
dengan pelbagai cara sebab tamak dan tak bersyukur atas pemberian Allah. Umat
Islam seharusnya terkehadapan dalam menangani isu-isu yang melibatkan penjahanaman
Bumi kerana Allah meletakkan kita sebagai Khalifah di muka Bumi. Kita dah buat
tak? Tepuk dada tanya diri.

Kalau tanya aku
apakah virus Covid merupakan tindak balas Bumi bagi menyeimbangkan
kandungannya?

“Telah timbul
berbagai kerosakan dan bala bencana di darat dan di laut dengan sebab apa yang
telah dilakukan oleh tangan manusia (timbulnya yang demikian) kerana Allah
hendak merasakan mereka sebahagian dari balasan perbuatan-perbuatan buruk
mereka telah lakukan, supaya mereka kembali (insaf dan bertaubat)” Ar-Ruum,
30:41.

Mungkin.
Wallahua’lam.


Sejarah Bumi Dari Bayi Hingga Bergelar Planet

Daripada cakera pertumbuhan hingga ke
planet kesayangan!

Korang tau tak korang semua sebenarnya berasal daripada satu sel daripada ayah korang yang dipanggil sperma? Lepas mak ayah korang berkahwin, sel sperma melalui proses persenyawaan akan bercantum bersama sel ovum mak, lepas tu korang jadi embryo, janin dan jadi bayi yang sempurna.

Bumi kita ni pun lebih kurang je. Tapi Bumi takda mak ayah, yatim piatu la kiranya. Jom kita tengok bagaimana proses Bumi ni lebih kurang 16 billion tahun yang lepas dan akhirnya menjadi Bumi yang kita diami, sayangi, peluk dan pijak.

Ledakan Dahsyat (Big Bang)!

                Seluruh
alam ini dimodelkan bermula daripada satu ledakan yang amat dahsyat dan kuat.
Ledakan tersebut teramat sangatlah kuat sehingga mewujudkan partikel-partikel
dan tenaga haba yang amat hebat! Setelah beberapa ketika, apabila alam mulai
menyejuk, barulah partikel-partikel tersebut mula bercantum dan akhirnya
melahirkan atom-atom baharu. Walaupun sejuk, seluruh alam semesta pada ketika
itu (lebih kurang 1 juta tahun setelah Big Bang) diselubungi awanan panas yang
hanya mengandungi 98% atom hidrogen dan 2% atom helium.

Mengapa ledakan ini terjadi masih diperdebatkan secara hebat dalam kalangan ahli astronomi global, namun belum ada seorang pun yang telah menjumpai dan mungkin takkan jumpa pun alasan yang mutlak mengapa ledakan ini berlaku. Tapi itu bukan tujuan artikel ni ditulis jadi kita akan pergi kepada seterusnya.

Daripada suatu
titik atom yang menjadi nukleus, gas-gas tadi mula berkumpul dan berputar pada
titik tersebut dan ini dipanggil nebula. Mengikut konsep “yang kaya
semakin kaya”, titik yang mempunyai lebih banyak jisim akan mempunyai lebih
kuat daya tarikan graviti, lantas mengumpulkan lebih banyak gas.

Korang pernah pusing-pusing setempat tak? Ala, lepas korang pusing tu kepala korang jadi pening tu, selalunya korang depakan (buka) tangan en? Perasan tak kalau korang letak balik tangan kat badan atau memeluk badan sendiri setelah berpusing tu korang jadi semakin laju? Camni lah kejadian suatu planet atau bintang, semaking banyak gas di tengah nukleus, semakin laju ia berputar.

Kemudian setelah berpusing dengan terlalu laju, terdapat suatu lagi daya yang dipanggil sentrifugal. Okay, jom bayangkan korang masih main pusing-pusing setempat tadi, tapi ni kawan korang pulak. Kalau dia tak jaga keseimbangan, mesti dia terhoyong-hayang dan terbabas en? Selalunya orang jatuh dah masa ni sebab tak seimbang. Lepas tu korang gelak, sebab kelakar, tapi korang tak tahu betapa sakitnya diri pabila dirinya jatuh tersungkur di tanah dan ditertawakan orang.

Okay, terlari topik pulak, kawan yang terhoyong-hayang tadi adalah diakibatkan oleh daya sentrifugal ini dan kerana adanya daya ni, gas-gas tadi bertebaran membentuk cakera (macam CD) bersama teras bintang yang bulat. Inilah yang kita panggil, cakera pertumbuhan (accretionary disk)! Oleh kerana atom-atom yang ringan lebih susah dikeluarkan daripada tengah-tengah cakera pertumbuhan tersebut, maka, yang lebih banyak pada cakera yang leper adalah daripada atom-atom yang berat seperti besi dan emas dan pada bebola di tengah-tengah cakera tersebut adalah daripada hydrogen dan helium. Cuba baling kertas yang dironyokkan supaya berbentuk bola dan lepas tu baling batu pulak. Mana lebih jauh? Batu en? Begitulah konsepnya.

Percantuman jisim

Pada jisim yang sudah stabil, ia akan mula berlanggar antara satu sama yang lain, lantas menghasilkan gumpalan debu yang dipanggil planetesimal. Planetesimal ini berbentuk lebih kurang seperti kentang (geoid) atau asteroid, dan akhirnya gumpalan-gumpalan yang bercantum akan menjadi besar lebih besar, berlanggar lagi, besar lagi dan berlanggar lagi sedikit demi sedikit dan pada hujungnya menjadi sebuah kentang  yang teramat besar yang dipanggil proto-planet (proto bermaksud yang paling awal).

Tapi, kenapa masa kecik-kecik Baby Bumi (proto-Bumi) berbentuk kentang. Kenapa dalam buku cakap Bumi tu bulat?

Pernah nampak kerikil-kerikil batu tepi jalan? Keraskan? Kalau belum, cuba suruh kawan baling kat hang, baru tahu batu tu keras! TOLONG JANGAN BUAT, ini selingan lawak supaya korang tak tidur je baca artikel ni.

Ini adalah sebab batu tersebut bersuhu sejuk dan susah nak dibentuk, menjadikan ia berbentuk kentang. Setelah proto-planet ini membesar, lebih besar sedikit seperti bulan (saiz kritikal), Baby Bumi menjadi Bumi Junior (Gaia) dan mempunyai teras yang panas suhunya, lantas membenarkan graviti untuk membentuknya menjadi sfera. Sebab itulah Bumi itu sfera dan bukan leper ye kawan-kawan?

Pada zaman Gaia telah terhasil, terdapat Bumi Junior 2 (Theia) yang lebih kecil juga yang terhasil berhampiran dengan Gaia. Orang tua-tua ada kata, kalau nak rapat dengan seseorang tu jangan terlalu rapat. Malang tidak berbau, akibat tidak mempunyai orang tua, Gaia berada terlalu rapat dengan Theia, mereka berlanggar dan hentaman Theia kepada Gaia teramat la hebat sehingga menusukkan terus ke dalam teras Gaia, melayangkan puing-puing (debris) isi Bumis yang berlanggar tadi.

Fasa move on Bumi Baru

Setelah
perlanggaran tersebut berlaku, haba yang sangat kuat mencairkan
kandungan-kandungan Gaia dan Theia lantas mengasimilasikan kedua-dua kandungan
yang ada pada kedua-dua buah planet.

Puing-puing Gaia yang terkeluar daripada Bumi tadi melakukan apa yang jisim sentiasa lakukan di angkasa lepas, iaitu, berputar, menghasilkan cincin yang mengelilingi Bumi Baru, dan akhirnya bergumpal dan terhasillah Bulan. Puing-puing yang tidak menjadi bulan atau Bumi Baru, kekal berada di angkasa lepas dan inilah yang kita gelar asteroid. Sekiranya asteroid ini cukup berat dan ditarik oleh graviti Bumi maka ia akan menghujani Bumi dan berasimilasi pula dengan Bumi.

Setelah lama panas dengan perlanggaran tersebut, Bumi Baru pun mula menyejuk, lantas mengeras pada keraknya dan mineral yang pertama mengeras ialah yang dijumpai di Australia Barat, bernama Zircon (boleh rujuk artikel macam mana kira umur Bumi ), dan Bumi ini mula mengeras pada zaman Hadean (4.5 billion tahun yang lepas).

Letusan gunung
berapi yang ada pada zaman tersebut mengeluarkan gas-gas yang menghasilkan
atmosfera Bumi, lalu menyebabkan kondensasi dan hujan akhirnya menjadi lautan
yang luas terbentang. Kehidupan mula berkembang dan anda pula membaca artikel
ni di Ajar untuk melihat semula sejarah Bumi daripada awal sampai ke hari ini
di atas Bumi.

Konklusi

Sudah menjadi lumrah dijadikan segala benda yang ada di alam ciptaan Allah ini untuk melalui suatu proses dan tingkatan-tingkatan yang tertib. Bersyukurlah, dan kajilah tentang kejadian alam ciptaan Allah disekeliling anda, dan anda akan menjumpai betapa menakjubnya Maha Suci Allah yang Maha Bijaksana mencipta dan mereka proses-proses yang sungguh cantik sekali dan tidak menzalimi mana-mana makhluknya sekali pun.

Wallahua’lam.

Rujukan:


Ini Sebab Kenapa Kita Mesti Elak Jangkitan Wabak Menjadi Bentuk Eksponen!

Ada sebuah kisah yang diceritakan oleh Ibn Khallikan, tentang pencipta permainan catur.

Hikayatnya, sang maharaja sangat suka dengan permainan catur dan mahu memberi hadiah kepada sang pencipta permainan catur.

Raja itu pun bertanya kepada sang pencipta “Hadiah apa kamu mahu? Jangan malu, jangan segan! Minta saja kepada Beta raja kamu!”

Lalu sang pencipta catur mengemukakan sebuah permintaan yang aneh. Pintanya:

“Patik minta supaya Tuanku berikan sebutir beras pada kotak pertama papan catur. Kemudian pada kotak kedua, Tuanku gandakan menjadi dua. Teruskan mengganda hingga tamat kotak yang terakhir papan catur, iaitu kotak ke 64”

Mendengar permintaan ini, sang Raja menjadi hairan.

“Aik, itu saja yang kamu mahu? Butir beras? Bukan guni beras pun? Emph tak apa lah jika itu permohonannya Beta perkenan walaupun kecil”

Jadi proses pemberian butir beras pun dimulakan. Pada petak pertama diletak sebutir, petak kedua dua butir, kemudian 4, 8, 16, 32 ..

Pada petak ke 17, butir beras telah mencapai 65 ribu butir dan meja catur telah dipenuhi beras.

Pada petak ke 42, butir beras telah mencapai 2 trillion butir (2 000 000 000 000) dan istana kini telah dipenuhi dengan beras.

Raja mula menjadi cemas. Ini baru petak ke 42, ada lagi 22 petak! Tampaknya beliau tersalah pengiraan! Lalu dipanggil bendahari istana untuk mengira berapa sebenarnya jumlah beras pada akhir petak ke 64?

Pengiraaan dibuat dan didapati bahawa

Pada petak ke 64, jumlah beras adalah sebanyak 18,446,744,073,709,551,615 yang akan memenuhi keseluruhan negara mereka pada kedalaman 5 tingkat!

Dan jika setiap butir beras disusun membentuk satu garisan panjang, ia akan memanjang dari bumi ke matahari, melintasi orbit planet jauh ke galaksi yang didiami Alpha Centauri 4 tahun cahaya jauhnya, balik ke bumi, balik ke Alpha Centauri dan balik ke bumi semula.

Menyedari bahawa sang raja tidak akan mungkin membayar jumlah beras sebanyak itu, dan tidak mahu meletakkan kerajaannya dalam hutang yang mustahil besarnya, si pencipta catur kemudian dilantik menjadi penasihat raja (dalam versi lain dia dibunuh kerana mempermainkan raja, terpulang versi mana satu anda nak cerita pada anak anda).

Pengembangan Eksponen

Kisah di atas memberikan kita pengajaran tentang pengembangan eksponen.

Eksponen adalah berapa banyak kali kita mendarabkan suatu nombor. Contohnya 28 bermaksud 2 didarab 8 kali = 2 x 2 x 2 x 2 x 2 x 2 x 2 x 2 = 256

Untuk mengetahui berapa banyak bilangan beras pada petak ke 64, kita boleh saja mengira satu persatu:

Di mana T64 merupakan jumlah keseluruhan butir beras.

Atau ia boleh diselesaikan dengan lebih mudah menggunakan

Apabila digrafkan, fungsi 2x ini mempamerkan satu situasi yang menarik.

Graf tersebut bermula landai. Pada mulanya menaik sedikit, tetapi apabila nilai x semakin membesar ia kemudian meroket naik.

Apabila nilai x lebih meningkat ia naik dengan lebih laju sehingga seperti satu garisan tegak!

Ini menunjukkan satu pengembangan eksponen meningkat mendadak dengan sangat ekstrim.

Pengembangan Ekstrim Pasti Akan Terbatas

Tapi pengembangan ekstrim eksponen ini sukar dicapai di dunia nyata, sebab ia tidak dapat ditampung.

Si pencipta catur itu sudahnya tetap tidak akan dapat dibayar jumlah beras yang dikehendaki kerana beras sudah lama habis! Ia telah mencapai had batasan matematiknya, jadi pengembangan itu akan perlahan, atau berhenti mendatar.

Macam tu jugalah dengan kisah pengembaraan udara. Pada tahun 1900 alat pengangkutan udara masih belum dicipta. Tapi apabila alat penerbangan dihasilkan, manusia mula berlumba – lumba untuk memecahkan rekod kelajuan penerbangan.

Pada mula era penerbangan, kelajuan meningkat secara linear. Tapi kemudian pada tahun 1950 – an, graf meningkat secara eksponen! Wah ini mengujakan, mungkin kita akan berjaya cipta pengangkutan selaju teleportasi! Tapi kemudian graf tersebut menurun dan mendatar, dan mencapai kemuncak pada tahun 1976.

Iya, betul, rekod kelajuan udara oleh SR – 71 Blackbird masih belum dipecahkan sehingga kini. Dahsyat kan?

Penyebaran Wabak Secara Eksponen

Antara kerisauan yang melanda adalah penyebaran wabak penyakit juga boleh berkembang dengan sangat cepat sehingga membentuk graf eksponen.

Katakan seorang pesakit dijangkiti wabak X. Dia kemudian menjangkiti seorang lagi. 2 orang itu menjangkiti 2 orang lagi. 4 orang itu kemudian menjangkiti lagi 4, 8 orang menjangkiti 8 dan penyebaran terus tersebar laju secara eksponen.

Tapi secara realitinya, penyebaran wabak tidaklah secepat itu. Ada yang imun, mungkin minggu itu pesakit tidak keluar rumah.

Jadi bagaimana jika kadar penyebaran tersebut adalah 20% setiap hari? Katakan bilangan orang yang dijangkiti meningkat sebanyak 20% setiap hari, iaitu kadar penyebaran sebanyak 0.2.

Maksudnya jika hari ini bilangan kes adalah 1000, esoknya 200 lagi akan dijangkiti. Jika hari ini bilangan kes 10 000, esoknya 2000 lagi akan dijangkiti.

Sekarang, katakan dalam satu bandar kecil ada 10 000 orang. Pada hari 0, ada seorang yang dijangkiti satu penyakit misteri berjangkit, ini graf yang dihasilkan.

Anda semua nampak masalahnya? Pada hari ke 30 risikonya nampak kecil, dan tak ada siapa yang ikut nasihat Kementerian Kesihatan untuk duduk di rumah.

Tapi kemudian, tanpa apa – apa perubahan pada kadar jangkitan, jumlahnya meletus naik secara mendadak. Itulah pengembangan eksponen. Situasi rasa macam elok sehinggalah segalanya terlambat.

Tapi bagaimana jika kita berjaya mengurangkan kadar penyebaran kepada 0.19? Ia kecil saja berbanding dengan 0.2 sebelum ini.

Tapi setelah 45 hari, perbezaannya adalah sebanyak 2645 orang! Itulah pengajaran dengan pengembangan eksponen, setiap perubahan walaupun sedikit sangat membantu. Lambat laun, graf tersebut akan mendatar semula apabila pesakit mulai pulih beransur – ansur.

Moralnya adalah usaha setiap orang, terutama sekali pada awal – awal penyebaran wabak adalah sangat membantu. Anda basuh tangan, menjarakkan diri adalah tindakan superhero yang menyelamatkan dunia!


Ini Cara Pinjam 13.2 Juta Bahan Bacaan Digital Percuma yang Ditawar Perpustakaan Negara.

Bagi membantu rakyat mematuhi Perintah Kawalan Pergerakan, Perpustakaan Negara Malaysia (PNM) melancarkan kempen ‘Sila Duduk Di Rumah Dan Baca Buku’.

Berikut adalah cara meminjam buku digital secara percuma daripada laman web Perpustakaan Negara Malaysia.

Buka Laman Web pnm.elib.com.my

Daftar

Semak emel, aktivasikan akaun anda

Pilih buku

Klik reserve / tempah

Tunggu notifikasi emel, boleh baca

Selamat membaca! Manfaatkan waktu di rumah!

Kredit: Ummu Faqih